Angkat kearifan tempatan sebagai bahan intelektual

Baru-baru ini, Sesi Dialog Karyawan Sarawak dengan Dewan Bahasa dan Pustaka Cawangan Sarawak (DBPCS) menjadi platform ‘suara’ perkembangan bahasa dan sastera di Sarawak.

Dihadiri oleh barisan karyawan Sarawak, veteran dan penulis-penulis muda yang ingin menempa nama, sesi dialog setengah hari itu diadakan di Balai Budaya Dewan Bahasa dan Pustaka (DBPCS) Cawangan Sarawak.

Sesi dialog yang mempertemukan para karyawan dengan Pengarah DBPCS, Abang Haliman Abang Julai itu berjaya menimbulkan beberapa isu dan persoalan serta hala tuju bahasa dan penerbitan sastera di negeri ini.

Namun, isu yang paling menarik disuarakan adalah tentang cadangan DBPCS yang ingin mengangkat khazanah kearifan tempatan sebagai bahan intelektual.

Abang Haliman yakin sekiranya khazanah negeri diangkat, khasnya kearifan tempatan, ia akan menjulang lagi nama Sarawak yang penuh kaya dengan budaya, adat resam dan tradisi oleh kepelbagaian kaum rakyat.Memetik contoh kearifan tempatan ialah seni Bermukun pernah diangkat tidak lama dahulu, bukan sekadar kerana lenggok tari sahaja tetapi unsur pantunnya.

“Dari bermukun berjaya dihasilkan karya penulisan yang menarik di Sarawak. Dari sudut DBP kita tidak melihat dari aspek tarinya tetapi kita menilai dari segi isi pantun tersebut,” ujarnya.

Malah, katanya lagi setelah kajian dilakukan, beberapa manuskrip pantun telah berjaya diterbitkan dalam Bahasa Melayu Sarawak dan diterbitkan semula dalam Bahasa Kebangsaan supaya keseluruhan masyarakat Malaysia dapat memahami keindahan isi pantun-pantun Sarawak.

Turut disentuh di dalam dialog ini adalah cadangan untuk mengangkat nilai intelektual dan keistimewaan dari kawasan Santubong bagi menyebarkannya kepada orang ramai, sama ada dari segi pendidikan, penerbitan berbentuk karya, seni atau teater ke peringkat nasional.

Menurutnya Haliman, selain kaya dengan keindahan alam semula jadi, Santubong juga mempunyai banyak nilai khazanah yang berkemungkinan belum diteroka secara sepenuhnya.

Kawasan Santubong juga terkenal dengan budaya seni bermukun dengan pelbagai koleksi pantun yang menceritakan mengenai corak kehidupan masyarakat setempat.

Oleh Diyana Samsuddin

See author's posts


Budayakan amalan menjaga kebersihan

SIMANGGANG: Menteri Muda Kesejahteraan Komuniti, Datuk Francis Harden Hollis komited untuk membudayakan amalan penjagaan kebersihan dalam kalangan penduduk di bandar ini.

Ia terbukti apabila beliau menyertai Program Gotong-Royong di penempatan penduduk Cina di kawasan Munggu Sabun pada Khamis lalu.

“Sejajar dengan hasrat menjadikan Bandar Simanggang sebagai Bandar Benak yang bersih dalam negeri ini, saya sebagai pemimpin harus rajin turun padang untuk menjayakan program kebersihan di sini.

“Ia menunjukkan kesungguhan kita mengajak penduduk untuk membudayakan amalan penjagaan kebersihan dan seterusnya menjadikan Bandar Simanggang sebagai destinasi kunjungan popular dalam negeri ini,” kata beliau.

Harden yang juga Ahli Dewan Undangan Negeri (ADUN) Simanggang juga menekankan kepentingan menerapkan amalan tersebut demi mengekang penularan penyakit berbahaya di penempatan masing-masing.

“Nasihat seperti ini mungkin sudah lali di telinga penduduk.

“Namun, percayalah bahawa jika kita lalai dalam aspek kebersihan, mungkin penempatan kita tidak akan selamat daripada serangan wabak berbahaya seperti demam denggi, chikungunya dan banyak lagi.

“Justeru, mohon penduduk agar memandang serius perkara ini.

“Jika agensi kerajaan mahu menganjurkan kempen kebersihan di kawasan anda, beri kerjasama sebaik mungkin,” kata beliau.

Terdahulu, program yang diketuai Kapitan Ling Siew Hung itu melibatkan tiga agensi kerajaan di sini iaitu Jabatan Bekalan Air Luar Bandar (JBALB), Jabatan Pengairan dan Saliran (JPS) serta Majlis Daerah Sri Aman (MDSA).

Tujuan penglibatan agensi berkenaan adalah untuk menerangkan pelbagai isu berkaitan bekalan air dan sistem perparitan yang dikemukakan oleh penduduk dari kawasan Munggu Sabun dan sekitarnya.

Turut hadir, Pegawai Daerah Sri Aman, Mohd. Ashree Wee, Walikota MDSA, Anthony Abell Chendan dan Penolong Jurutera, Fedilis Ann Dizer,

See author's posts


Siap siaga hadapi banjir

KOTA SAMARAHAN: Jabatan Pengairan dan Saliran (DID) diminta untuk mempersiapkan segala usaha bagi menghadapi sebarang kemungkinan bencana banjir di Daerah Samarahan.

Ahli Parlimen Kota Samarahan, Rubiah Wang ketika melakukan lawatan pemeriksaan dan juga cadangan penambahbaikan sistem saliran di Kampung Entingan dan juga Kampung Nangka, semalam.

“Saya minta pihak DID untuk melihat kembali bencana banjir yang berlaku pada Februari tahun ini yang berlaku dengan sangat cepat iaitu hanya melibatkan fenomena hujan lebat semalaman sahaja.

“Selain daripada menaik taraf sistem perparitan dan saliran di kampung, saya turut meminta supaya adanya satu mekanisme baharu dalam mengatasi masalah banjir.”

Tambah beliau, hal ini termasuklah memperkenalkan tasik takungan air hujan berpusat bagi memastikan limpahan air hujan dapat dialirkan di kawasan takungan tersebut sementara ianya mengalir ke kawasan sungai-sungai utama seperti Sungai Sabang dan Sungai Batang Samarahan.

Lawatan tersebut turut dihadiri oleh ketua Kampung Nangka, Minggu Julang dan kakitangan daripada Jabatan Pengairan dan Saliran Bahagian Samarahan.

See author's posts


KM terima kunjungan ASTRO, RISEAP

KUCHING: Ketua Menteri, Datuk Patinggi Abang Johari Tun Openg menerima dua kunjungan hormat di Wisma Bapa Malaysia, di sini semalam.

Tujuan kunjungan hormat pertama daripada rombongan ASTRO yang diketuai oleh Ketua Pegawai Eksekutif Astro, Henry Tan adalah bagi tujuan membincangkan kolaborasi dalam bidang media dan penyiaran dengan Kerajaan Sarawak.

Manakala, kunjungan hormat yang kedua daripada pihak rombongan Regional Islam Da’wah Council of Southeast Asia & the Pacific (RISEAP) yang diketuai oleh Setiausaha Kehormat, Datuk Marzuki Omar adalah bertujuan untuk memaklumkan mengenai perkembangan terkini  RISEAP.

Menurut kenyataan daripada pihak RISEAP, ia telah ditubuhkan pada bulan November 1980 dengan objektif untuk memupuk perpaduan dan kerjasama di antara organisasi Muslim di rantau ini.

Selain itu, ia juga bertujuan membantu dan menyokong organisasi anggota dalam memberikan pendidikan yang mencukupi dan sistematik untuk minoriti Muslim di rantau ini.

See author's posts


Hikmah Exchange megah di jantung Satok

SATOK merupakan kawasan sub-urban yang kini pesat membangunan dengan pembangunan yang terletak kira-kira dua kilometer (KM) dari pusat Bandar Raya Kuching.

Meskipun Satok sering dikatakan sebagai kawasan kampung di dalam bandar, namun dengan pentadbiran bijak para pemimpin kerajaan Satok telah digabungkan dengan kawasan perkampungan, perniagaan dan pelbagai aktiviti komersial pesat membangun tanpa mengabaikan identiti Kampung Melayu.

Jika dilihat kini kawasan Satok sedang rancak dengan pembangunan seperti pembinaan bangunan Hikmah Exchange di Jalan Haji Taha, Satok yang dijangka siap sepenuhnya menjelang pertengahan tahun 2022, bangunan ini akan menjadi bangunan pintar pertama di negeri ini.

Ketua Menteri, Datuk Amar Abang Johari Abang Openg berkata, bangunan milik Permodalan Satok Berhad (PSB) itu akan dilengkapi sepenuhnya dengan sistem sentuhan elektronik atau e-switch.

“Apabila siap nanti, bangunan ini akan menjadi perintis sistem digital sepenuhnya pada bangunan moden lain di Sarawak dan ia selaras dengan hasrat kita untuk memperluaskan penggunaan teknologi dalam segala urusan,” katanya.

Bangunan berkembar setinggi 22 tingkat itu dibina dengan kos lebih RM300 juta dengan keluasan 1.489 hektar (3.68 ekar).

Bangunan yang terletak di lokasi sibuk di pusat Bandar Raya Kuching itu terbahagi kepada tiga komponen iaitu pejabat, pusat konvensyen dan pusat komersial.

Abang Johari yang juga Ahli Dewan Undangan Negeri (ADUN) Satok, berkata pembinaan bangunan itu juga menjadi titik penting dalam usaha untuk mempertahankan hartanah milik masyarakat Melayu di bandar.

Ini kerana katanya, tidak banyak lagi hartanah masyarakat Melayu yang tinggal berikutan kepesatan pembangunan yang berlaku sejak beberapa tahun lalu.

“Kita tidak mahu hartanah masyarakat Melayu bandar lenyap seperti yang berlaku di Kampung Wireless di Miri, Kampung Dagang di Bintulu serta Kampung Nyabor di Sibu.

“Pembinaan Hikmah Exchange adalah permulaan kepada usaha kita untuk mempertahankan hartanah masyarakat Melayu bandar,” katanya.

Apabila siap nanti, beliau mahu 100 peratus premis di bangunan itu dimiliki masyarakat Melayu.

“Kita juga tidak mahu ia dijual atau dipindah milik oleh waris pemilik asal nanti,” katanya.

Oleh JEAKQLEYN YACHO

See author's posts


Puisi Perlu Padat dan Mampat

Oleh Dilah Tuah

REBECCA KAI DOTLICH (2001) dalam bukunya yang berjudul Lemonade Sun and Other Summer Poems pernah mengungkapkan bahawa sesebuah puisi yang baik perlu dihasilkan secara ringkas, padat dan segar. Manakala bagi Sasterawan Negara, Muhammad Haji Salleh (2022) pula dalam Puisi: Pemikiran yang Paling Padat dan Merdu, menyatakan bahawa puisi ibarat pokok bonsai kehidupan. Saiznya kecil, tetapi padat dan mapan dengan keindahan yang sangat terjaga rapi. Kepadatan puisi lebih terserlah dengan kandungan kebijaksanaan dan ada makna hidup daripada pengalaman. Justeru, untuk menghasilkan sebuah puisi, penyair seolah-olah mencipta sebuah dunia baharu kepada pembaca. Perkara ini bertepatan dengan pandangan Naomi Shihab Nye (2000) dalam Come with Me: Poems for a Journey yang menjelaskan bahawa puisi yang baik mencipta dunia yang mampu menyentuh hati pembaca. Dunia itu dibina daripada imej-imej yang datang kepada pembaca melalui perincian deria yang jelas dan muzikal bahasa yang rancak.

Mengapa binaan sesebuah puisi perlu padat? Tidak seperti genre sastera yang lain, puisi harus disusun daripada kata-kata yang sedikit tetapi berupaya membentangkan banyak perkara kepada pembaca. Selain itu, pemilihan kata-kata yang tepat dan padat dapat menghindari penyair daripada menghasilkan puisi yang prosaik, polos serta sarat dengan bahasa harian. Kepadatan bahasa puisi turut disentuh oleh  Laurence Perrine (1974) dalam Literature: Structure, Sound and Sense dengan mengatakan puisi sebagai bentuk sastera yang paling padat dan menyeluruh. Hal ini dikatakan sedemikian kerana bahasa puisi seharusnya mengatakan lebih banyak dan lebih intensif daripada apa-apa yang diperkatakan oleh bahasa harian. Ketepatan diksi tidak hanya merapikan bentuk puisi yang ekonomis sifatnya. Namun, di sisi yang lain ia bertujuan untuk menimbulkan nilai puitis yang berupaya membangkitkan perasaan, menarik perhatian serta menimbulkan tanggapan jelas.

Apakah tujuan pemadatan kata dalam puisi? Antara tujuan utama pemadatan kata adalah untuk memberikan kekuatan makna kepada sesebuah puisi. Justeru, kata-kata yang tidak berfungsi serta mubazir sifatnya, perlu digugurkan dalam susunan baris puisi. Hal ini penting kerana puisi yang prosaik dan polos akan menjejaskan nilai keindahan serta pemikiran yang hendak disampaikan oleh penyair. Perkara ini turut disentuh oleh Abizai (2019) dalam esei yang berjudul “Menukang Puisi Tidak Semudah Bermain Domino” dengan menegaskan bahawa puisi merupakan hasil kegiatan pemadatan, iaitu proses penciptaan dengan cara menangkap kesan-kesan lalu memadatkannya. Melalui proses pemadatan kata, kata-kata menjadi luas dalam menuju kesatuan makna dan akhirnya mampu mengapungkan keindahan dan kebenaran dalam baris-baris puisi.

Daripada perbincangan di atas dapat dirumuskan bahawa proses penciptaan puisi merupakan aktiviti pemadatan kata. Hal ini jelas kerana puisi tidak dapat menceritakan semua perkara dalam ruang yang terbatas. Pun begitu, puisi ialah penyataan perasaan, gagasan, pemikiran dan peristiwa. Sehubungan itu, untuk menimbulkan nilai estetik dalam sesebuah puisi, penyair perlu menyaring kata, frasa dan kalimat yang tepat supaya puisi menjadi mampat dan padat. Oleh itu, hal-hal yang tidak perlu mesti dihilangkan agar yang tinggal hanyalah inti yang mengandungi ekspresif intensif yang bermanfaat kepada khalayak pembaca. Sehubungan itu, dalam ulasan karya kali ini, fokus perbincangan akan menganalisis aspek pemadatan kata dalam tiga buah puisi yang tersiar di ruangan ini pada 28 April 2022. Puisi-puisi yang akan dibincangkan ialah “Mimpi” karya Alice Mohd, “Lelaki Tua dan Belon Helium” karya Stefanie Kaso dan “Naratif Ramadan”karya Adam Buck Lee.

Puisi “Mimpi” karya Alice Mohd merupakan sebuah luapan perasaan penyair tentang mimpi atau angan-angan. Kendatipun begitu, mimpi atau angan-angan yang ingin dicapai oleh penyair tidak dijelaskan sebaik mungkin di dalam baris puisi. Apakah penyair mahu menjadi penulis seperti yang dinukilkan pada baris “Aku tidaklah pandai menulis” atau mahu membebaskan perasaannya yang dirundung kekacauan? Atas sebab itu, makna puisi ini tidak dapat diterjah secara tepat oleh khalayak pembaca. Hal ini disebabkan oleh penyusunan idea yang tidak teratur dan kemas. Bingkisan penuh puisi ini adalah seperti berikut:

Aku cuba bernafas sebaiknya

Menjalani hidup biasa tetapi banyak penuh kekacauan

Orang tak penting seperti aku

Punya cita-cita yang tinggi terpendam

Angan kubentang

Mimpi kusandang

Bayangan cuba kusampaikan

Aku tidaklah pandai menulis

Luahan hati saja yang menjadi tulisanku

Puisi atau ekspresi?

Kedua-duanya bagiku adalah untuk mengubat hati

Biarlah aku duduk di tepi pantai mencari tenang

Daripada aku berdiri di tengah jalan yang sibuk

Cuba mencapai yang tidak tahu akan dapatkah? angan

(15) Tetapi, tidak bermakna aku akan hanya melihat, menelan air liur, berputih mata

Akan aku cuba realisasikan

Walaupun mungkin mengambil masa bertahun lamanya

Cukuplah aku dikenang seperti Buya Hamka

Dari segi bentuk, puisi ini agak longgar dan kata-kata yang dipilih tidak dipadatkan dengan sebaik-baiknya. Lihat pada baris kedua puisi ini, iaitu frasa “biasa tetapi banyak kekacauan” yang ditulis secara prosaik. Walhal baris tersebut masih dapat dipadatkan seperti berikut “menjalani hidup penuh kekacauan”. Hal yang sama juga berlaku pada baris-baris berikutnya seperti yang telah di garis tengah (strikethrough) dalam rangkap puisi di atas. Selain itu, harus disedari oleh penyair bahawa sepotong kata berupaya mendukung banyak makna. Sehubungan itu, pengulangan kata yang sama makna akan menjejaskan nilai estetika sesebuah puisi. Dalam puisi ini, ia dapat ditemui pada baris “angan kubentang” dan “mimpi kusandang” yang membawa maksud yang sama.

Di samping itu, puisi tidak memerlukan penjelasan yang panjang lebar tentang sesuatu perkara yang ingin disampaikan oleh penyair. Kelewahan tersebut dapat ditemui pada baris kelima belas puisi ini. Dicadangkan supaya baris tersebut digugurkan kerana tidak mendukung konsep puisi yang padanya terkandung unsur-unsur estetika atau keindahan. Sehubungan itu, dicadangkan agar penyair membaca puisi-puisi penyair mapan tanah air seperti Abizai, agar lebih memahami konsep kepadatan kata dalam ruang puisi yang terbatas.

Puisi kedua berjudul “Lelaki Tua dan Belon Helium” karya Stefanie Kaso yang tampil dalam dua rangkap yang sederhana. Dari sudut makna, puisi ini berkisar tentang perjuangan seorang lelaki tua yang ingin merealisasikan impian dan harapannya. Dalam konteks perlambangan makna, ‘belon’ sering kali dikaitkan dengan impian dan harapan. Di sisi yang lain, belon juga menjadi simbol kegembiraan dan suasana hati yang baik. Namun jika diperhatikan pada rangkap kedua baris pertama dan kedua, iaitu “Lalu sang angin bertiup kencang/ menumbangkan tubuh kecil lelaki tua itu”, simbol ‘belon’ di sini lebih mendekati makna impian dan harapan yang tidak kesampaian. Bingkisan penuh puisi ini adalah seperti berikut:

Seorang lelaki tua

duduk di padang lapang

menggenggam erat segumpal tali belon helium

sesaat pun tak pernah dilepaskan.

Lalu sang angin bertiup kencang

menumbangkan tubuh kecil lelaki tua itu

melepaskan lalu belon-belon helium terlepas

terbang tinggi ke udara.

Dari sudut bentuk, puisi ini sudah menampakkan kepadatan kata melalui pengolahan diksi yang baik. Selain itu, penyair juga telah mula berjinak dengan nada dan bunga bahasa seperti pada frasa “padang lapang” dan “sang angin bertiup kencang”. Pun begitu, terdapat beberapa ungkapan dalam puisi ini yang kurang ekonomis seperti “menggenggam erat segumpal” dan “jari kerepot lemahnya”. Hal ini dikatakan sedemikian kerana kata ‘menggenggam’ yang bererti ‘cengkaman tangan’ sudah cukup untuk menjelaskan makna puisi ini tanpa perlu disusuli dengan kata ‘erat’. Begitu juga dengan kata ‘kerepot’ yang sudah memadai untuk menjelaskan makna tua, lemah dan tidak berdaya. Justeru, pengulangan makna pada baris yang sama, walaupun menggunakan kata yang berbeza, iaitu ‘lemahnya’, telah menjadikan puisi ini prosaik.

Selain itu, rangkap kedua puisi ini memerlukan sedikit pemurnian agar dapat memperlihatkan kesatuan antara kata-kata dan susunan diksi. Misalnya pada baris ketiga, iaitu “terlerai genggaman jari kerepot lemahnya”, yang perlu digugurkan kerana baris kedua sudah cukup untuk menjelaskan mengapa belon-belon helium terlepas ke udara. Cadangan pemurnian untuk rangkap kedua adalah seperti yang ditunjukkan di atas.

Puisi terakhir berjudul “Naratif Ramadan” karya Adam Buck Lee tampil dalam bentuk puisi prosa. Dalam kalangan penyair muda, bentuk puisi sebegini agak asing serta kurang dikenali. Walaupun begitu, puisi prosa telah wujud dalam banyak budaya di seluruh dunia. Di Jepun, prosa dalam puisi menjejaki akarnya sejak abad ke-17 (Mohamad Saleeh Rahamad, 2022). Dari sudut takrifan, puisi prosa ialah puisi yang ditulis dalam bentuk prosa dan bukannya bentuk ayat, sambil mengekalkan kualiti puitis seperti imejan yang tinggi, parataksis, dan kesan emosi (Britannica, The Editors of Encyclopedia, 2016). Menurut Kathleen Kuiper (2012) dalam Poetry and Drama: Literary Terms and Concepts, bentuk puisi prosa telah diperkenalkan ke dalam kesusasteraan Perancis pada tahun 1842 melalui karya Louis Bertrand yang berjudul Gaspard de la nuit (Gaspard of the Night). Bertitik tolak daripada karya tersebut, muncul 50 buah puisi prosa oleh Charles Baudelaire yang berjudul Petits Poèmes en Prose (Paris Spleen). Justeru, puisi prosa yang dinukilkan oleh Adam Buck Lee seperti di bawah, bukan sesuatu yang baharu dalam kesusasteraan dunia.

Menyelak helaian diarimu, getar emosi terarah pada kepekatan warna takwim. Hijau itu pilihan, lambang penyatuan seluruh hambamu. Tersimpan kisah yang mampu menyedar akan keberadaannya. Perlahan ia menyantun isi hati kepada sekalian pesuruh yang dahagakan kemaafan. Bulan sarat percambahan nilai murni. Seketika berkeluh pada diri, apakah kita seiring menggendong amalan suruhan dan tuntutannya? Tangan kanan diangkat dan diletak pada dada. Mengurut lembut dalam lafaz Astagfirullah. Demikian kita sebagai hambanya menunduk pada gerbang agung keberkatan. Terpesona melarik bulan ketenangan bersimpulkan ketabahan. Bersila pada dedaun lantai beralaskan sejadah sambil membaca doa kebaikan. Lantas mengalir satu persatu kekhilafan dibasahi genangan alur keinsafan. Rawan pada hati menyentuh keampunan dibalut bisikan kekesalan, bersama harapan Allah maha mendengar. Khusyuk pada jiwa bukan di dunia semata tetapi ganjaran terhebat adalah di pengakhiran perjalanan hidup kita dan yang memilih taat. Mari, gandakan coretan perilaku mulia demi noktah yang berakhir bahagia.

Memandangkan bentuk puisi ini berbeza daripada bentuk puisi konvensi, maka analisis yang menjurus kepada aspek pemadatan kata agak sukar dilakukan. Justeru, fokus penelitian hanya akan membincangkan nada, unsur lirik, metrik puisi, pengulangan dan pilihan bahasanya. Dari sudut nada dan lirik, puisi prosa ini didapati bernada melankolik kerana menggambarkan perasaan penyair yang insaf dan sedar tatkala tibanya Ramadan. Manakala dari aspek metrik atau meter, puisi ini sekurang-kurang memiliki hampir kesemua parameter iaitu iambic, anapestic, trochaic, spondaic, dan dactylic. Selain itu, terdapat juga unsur pengulangan bunyi vokal atau lebih dikenali sebagai asonansi pada puisi ini. Contohnya pada baris “Terpesona melarik bulan ketenangan bersimpulkan ketabahan”. Bentuk pengulangan sebegini banyak ditemui dalam puisi ini dan tentu sekali tujuannya adalah untuk menimbulkan kesan kehalusan, kelembutan, kemerduan atau keindahan bunyi.

Dari aspek pilihan kata, penyair dinasihatkan agar lebih berhati-hati dalam menyaring diksi agar kata-kata yang dipilih tidak seperti ungkapan bahasa seharian. Di sisi yang lain, keberanian penyair menghasilkan puisi prosa seperti di atas wajar dipuji. Usaha sebegini wajar diteruskan agar kemunculan kembali puisi prosa dapat menyajikan satu kelainan kepada dunia kepenyairan di Malaysia.

Kesimpulannya, ketiga-tiga puisi yang tersiar di ruangan ini telah berupaya menampilkan kelainan dan keistimewaan yang tersendiri. Walaupun terdapat beberapa kekurangan dan kelemahan dari aspek pemadatan kata, namun aspek ini akan dapat dipertingkatkan dari semasa ke semasa sekiranya penyair rajin membaca dan berkarya. Selain itu, berusahalah untuk menghasilkan puisi-puisi yang lebih segar dan indah secara berterusan.  Percayalah, permulaan yang kecil ini akan menjadi pemacu kepada kejayaan yang lebih besar, dalam usaha penyair membina wilayah kepenyairan yang tersendiri. Teruskan berkarya!

See author's posts


Jumpa wakil rakyat jika terputus bekalan makanan

PUTRAJAYA: Rakyat yang terputus bekalan makanan akibat pandemik Covid-19 boleh berhubung dengan pusat khidmat wakil rakyat di kawasan masing-masing untuk memohon Bantuan Bakul Makanan di bawah Pakej Perlindungan Rakyat dan Pemulihan Ekonomi (PEMULIH).

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, wakil rakyat perlu prihatin dengan keadaan golongan yang terjejas Covid-19 di kawasan mereka.

“Makanan merupakan keperluan asas bagi setiap individu dan keluarga. Jadi mereka yang terputus bekalan boleh berjumpa dengan wakil rakyat masing-masing,” katanya pada sidang media khas mengenai PEMULIH di kementeriannya di sini semalam.

Isnin lepas, Perdana Menteri Tan Sri Muhyiddin Yassin mengumumkan peruntukan RM300,000 kepada wakil rakyat kerajaan dan pembangkang untuk program Bantuan Bakul Makanan di bawah PEMULIH bernilai RM150 bilion .

Rina berkata, sejak Perintah Kawalan Pergerakan (PKP) dilaksanakan pada Mac 2020, Kementerian Pembangunan Wanita, Keluarga dan Masyarakat telah mengedarkan sebanyak 1.5 juta bakul makanan sehingga kini.

“Bantuan Bakul Makanan berkenaan sudah dimanfaatkan kira-kira enam juta isi rumah. Peruntukan RM300,000 bagi bakul makanan yang disalurkan melalui wakil rakyat akan meningkatkan jumlah penerima bakul makanan selepas ini,” katanya.

Ditanya mengenai kempen bendera putih menerusi media sosial yang menyarankan penghuni rumah terputus bekalan makanan untuk mengibarkan bendera putih bagi tanda memerlukan bantuan, Rina menyifatkan inisiatif itu dapat membantu mereka yang tercicir menerima sebarang bantuan.

Beliau berkata, setiap lapisan masyarakat perlu bersatu padu dan menanam semangat untuk saling membantu antara satu sama lain.

Katanya, inisiatif membantu golongan yang memerlukan sudah dimulakan menerusi program Gerobok Rezeki, iaitu sudut atau tempat yang menyediakan makanan asas secara percuma di masjid dan tempat awam.

Dalam pada itu, Rina berkata sejak awal tahun ini, 23,000 nama disenaraikan sebagai penerima baharu bantuan Jabatan Kebajikan Masyarakat (JKM). – Bernama

See author's posts


TPB2030 garis enam sasaran utama

KUALA LUMPUR:  Enam sasaran utama digariskan dalam Tindakan Pembangunan Bumiputera 2030 (TPB2030) untuk dicapai menjelang 2030 menerusi tujuh Aktiviti Pertumbuhan Ekonomi Utama, kata Perdana Menteri Datuk Seri Ismail Sabri Yaakob semalam.

Beliau berkata, tujuh Aktiviti Pertumbuhan Ekonomi Utama (KEGA) itu terdiri daripada Pertanian dan Komoditi, Ekonomi Digital, Halal dan Makanan, Kewangan Islam 2.0, Pengangkutan dan Mobiliti Lestari, Pembuatan serta Pelancongan.

Perdana Menteri berkata, usaha ini adalah inisiatif kerajaan dalam membentuk kesaksamaan peluang dari segi ekonomi dan sosioekonomi dan seterusnya memperkasakan agenda bumiputera dinaungi Unit Peneraju Agenda Bumiputera (TERAJU).

“Walaupun bumiputera merupakan kaum majoriti di negara ini, iaitu seramai 20.9 juta atau 69.7 peratus, namun status sosioekonomi bumiputera masih di tahap yang memerlukan peningkatan, khususnya kesenjangan kekayaan, jurang pendapatan serta pemilikan aset yang masih rendah.

“Sehingga hari ini, matlamat untuk mencapai 30 peratus penguasaan ekuiti bumiputera tidak pernah tercapai walaupun Dasar Ekonomi Baru (DEB) diwujudkan sebelum ini untuk menangani masalah ketidakseimbangan ekonomi pelbagai kaum di negara ini,” katanya, ketika melancarkan TPB2030 di sini semalam.

Enam Sasaran TPB2030 adalah Sumbangan Lebihan Kendalian Kasar (GOS) Perusahaan Bumiputera sebanyak 20 peratus kepada KDNK bernilai RM438 bilion, Gaji Upah pada kadar RM5,169.12, Pendapatan Isi Rumah pada kadar RM18,402.68, Kadar Pulangan Aset Kewangan Per Kapita pada nilai RM4,495.65, Pekerja Mahir seramai 3,248,920 orang dan Pemilikan Kediaman sebanyak 4,758,469.

Menjelas lanjut, Ismail Sabri berkata, TPB2030 menggariskan strategi jelas melalui program pembangunan dan inisiatif yang diselaraskan dengan Wawasan Kemakmuran Bersama 2030 (WKB2030) serta didukung oleh Rancangan Malaysia Ke-12 dan terangkum dalam konteks Keluarga Malaysia.

Justeru, Ismail Sabri berkata, TERAJU dan agensi pelaksana lain perlu memastikan tadbir urus tertinggi dipraktikkan serta kualiti piawaian diutamakan dalam menjayakan agenda bumiputera agar tiada yang dipinggir, seiring inti pati RMK-12.

Beliau berkata, selain pendekatan baharu, TPB2030 bermatlamat melonjakkan kedudukan bumiputera melalui merit dan daya saing serta akan berperanan memastikan kesinambungan kepada dasar dan inisiatif pemerkasaan bumiputera terdahulu.

Selain itu, beliau berkata, agenda bumiputera mampu dipacu ke peringat global dengan pemerkasaan bidang berteknologi tinggi, mempertingkat kualiti lulusan bidang sains, teknologi, kejuruteraan dan matematik (STEM) dan Pendidikan Teknikal dan Latihan Vokasional (TVET).

— Bernama

See author's posts


Seorang maut, 17 cedera dalam letupan gas

TOKYO: Seorang maut dan sekurang-kurangnya 17 yang lain cedera dalam insiden letupan di sebuah restoran di bandar Koriyama di wilayah Fukushima, timur laut Jepun pada Khamis pagi, lapor agensi berita Xinhua, memetik pegawai bomba.

Menurut penyiasat letupan berlaku kira-kira 9.00 pagi waktu tempatan di sebuah restoran makanan “shabu shabu”.

Pegawai polis dan bomba mengatakan satu mayat ditemukan di lokasi kejadian, dua lagi cedera parah manakala 15 yang lain mengalami kecederaan ringan.

Restoran itu sedang menjalani kerja-kerja pengubahsuaian ketika kejadian berlaku, dan penyiasat percaya letupan itu disebabkan kebocoran gas.

Beberapa jentera bomba dan ambulans dihantar ke tempat kejadian.- Bernama

See author's posts


Perjuangan selamatkan Kolam Biru berterusan

Bagi segelintir yang sukakan aktiviti lasak, Kolam Biru di Santubong ibarat taman permainan mereka. Saban minggu, tanpa jemu mereka gigih meredah onak dan mendaki bukit semata-mata untuk beristirehat di kolam semulajadi di tengah-tengah rimba ini.

Di sini mereka bermesra dengan alam tanpa gangguan gajet-gajet pintar, tanpa deruan dan asap kenderaan serta jauh dari hiruk-pikuk kota. Yang ada hanya mereka dan alam. Desiran angin yang menyapa dedaun pohon, kicauan unggas rimba dan deruan lembut air jeram yang terjun ke kolam adalah irama yang mereka cari.

Justeru mereka sanggup melakukan apa sahaja untuk mempertahankan khazanah alam ini daripada disentuh oleh pembangunan. Bagi mereka, pembangunan boleh dipindahkan ke lokasi lain tetapi warisan alam ini harus kekal di tempatnya. Tidak ada kompromi.

“Sungai tidak minum airnya sendiri, pepohon tidak makan buahnya sendiri, matahari tidak bersinar untuk kepentingannya sendiri dan bunga pula tidak berkembang untuknya sendiri. Sebaliknya semua itu ada untuk kewujudan dan kelangsungan hidup kita, manusia,” kata seorang pencinta alam, Lian Pasan.

Lian merupakan salah seorang daripada lebih 30,000 orang yang sudah menandatangani petisyen untuk menyelamatkan Kolam Biru dan rimba Santubong daripada projek pembangunan yang dirancang di bawa ke kawasan tersebut.

Mengikut perancangan awal, lokasi ini dipilih untuk membangunkan menara Al-Falak serta beberapa fasiliti lain, termasuk sistem jalan raya.Petisyen ini dimulakan pada September 2020 di laman change.org bagi menjamin ekologi di kawasan ini terus terpelihara. Sasaran awal petisyen ini adalah 10,000 sokongan tetapi kini ia sudah jauh melepasi sasaran, sekali gus menjadi bukti betapa ramai yang ingin menyelamatkan Kolam Biru dan kawasan sekitarnya daripada dimusnahkan.

Kata Lian, alam sekitar di kawasan Kolam Biru itu mengambil masa puluhan ribu tahun untuk membentuk formasi semulajadi yang indah dan menakjubkan.

“Ini tidak dapat dicipta oleh manusia. Sebaik sahaja ia dimusnahkan, baharulah manusia akan sedar silapnya dan ketika ini sudah terlambat,” katanya.

Menurut Lian, beliau mengambil bahagian di dalam petisyen ini dengan harapan tindakan kolektif ini akan menyumbang kepada sesuatu yang baik.

Malah kata beliau, selagi projek bernilai RM100 juta itu belum dilaksanakan, masih ada peluang untuk melakukan sesuatu bagi menyelamatkannya.

“Malang sekali jika kita tidak dapat memulihara alam semulajadi dan mewariskannya untuk generasi akan datang,” kata anak jati Tanah Tinggi Bario ini.

Pendaki tegar Ija Ossen berkata, beliau sudah biasa meredah hutan dan mendaki bukit serta gunung di sekitar Kuching tetapi keindahan Kolam Biru serta persekitarannya memang tiada tolok bandingnya.

“Tidak pernah saya jumpa kawasan seperti ini di tempat lain sepanjang saya melakukan hobi ‘hiking’ ini. Tolong musnahkan tempat ini atas nama pembangunan,” kata Penganalisis Kualiti di Hospital Normah ini.

Oleh HAINI DARANI

See author's posts


Nyadi teladan, terus ngemegahka ati

KITAI Iban endang semampai ditemu sereta dikelala dunya ari pemanah tusun jaku. Sida madah pengelandik aki ini kitai kelia ngaga, nusun sereta ngena leka jaku sigi lumur satu.

Nya meh kebuah bala kitai Iban sigi selalu dipuji orang serata dunya tegal pengaya main asal, kelebih agi pengelandik orang tuai ke dulu ngena sereta ngaga leka jaku ke setimbal dalam main asal benyawa tauka dalam jaku bungah, jaku bebuti, jaku tundi kena ngeramika agi pengawa begawai enggau pengawa rama sereta pengerami baka melah pinang sereta pengerami bukai ba rumah panjai.

Bala sida bansa ribai ari tasik besai ledung linang ke bisi nguji nibar perati semua ngangkat jari nabi pemereti baka kitai bansa nusun sereta ngena jaku setimbal tampun puji. Sida madah bansa Iban chukup pandai ngena jaku, ba jalai jaku, ngaga jaku, ngemanahka leka jaku, landik milih sereta ngeripih leka jaku sereta mega ngembuan mayuh bengkah main ke ngena tusun jaku setimbal munyi, baka ke dikena dalam poems enggau prose dalam jaku English. Bisi mega nyemaka pengelandik kitai enggau William Shakespeare, George Bernard Shaw, TS Elliot enggau mayuh bala penulis sereta orang penempa ‘poems’ enggau mayuh utai bukai.

BELA SAMA MUJI

Penulis kala betemu enggau penulis tebilang ari Australia Professor Derek Freeman ti nulis mayuh bup pasal kitai Iban lalu bebakih rapat enggau Prof Clifford Sather, seiku pengelicha di Universiti Sains Malaysia, Pulau Pinang enggau di Universiti Malaysia Sarawak (UNIMAS), Kota Samarahan. Seduai endang meri puji besai ngagai kitai Iban nyengkaum ngagai Dr. Benedict Sandin ti nulis mayuh bup dalam jaku Iban enggau jaku English. Penulis mega bebakih amat enggau niang Sandin lalu bisi ngaga seitu bup dalam jaku orang putih begulai enggau iya. Ukai mina Freeman seduai Sather, tang penulis bukai baka Sutlive, Malcolm MacDonald, Ling Roth, Haddon and Start endang bela muji pemanah tusun jaku Iban.

Kitai mega ngembuan mayuh main asal benyawa ke ngena tusun jaku ke setimbal sama semunyi dalam mayuh bengkah pengap, renung, timang jalung, timang kenyalang sereta timang bukai, sugi, sanggai, pantun, dungai, jawang, ramban, sabak enggau sekeda main asal bukai. Main asal bukai ke enda ngena nyawa nya baka sampi, biau, ansah, entelah enggau utai bukai.

Ngambika banding dalam leka sabak, lemambang sabak chukup pandai ngelulu penurun semengat orang ke mati ari rumah panjai alai iya mati nyentukka datai di Batang Mandai, iya nya menua Sebayan tauka menua ke diwan semengat orang ke udah parai ba dunya tu.

Nyadi sabak tu dikena ngintu pemati, tauka lebuh nyenggai orang ke parai.

Bebanding enggau leka sabak, leka timang jalung ke dikena lemambang nimang dalam pengawa Gawai Antu deka ngelulu semengat orang ke udah parai sulai nya nikal mulaika diri ngagai menua lama. Reti nya leka dua bengkah main asal Iban nya deka betimbal tuju enggau pejalai, sama nyebut senentang menua ti sama dipansa semengat orang ke nurun mansang ke Sebayan enggau nikal pulai baru ke menua lebuh ngabas rumah lama iya maya ke diperantu ngena Gawai Antu.

Lebuh seiku mensia nya parai, iya lalu disenggai. Ditu meh lemambang tauka tukang sabak nya lalu nyabak semalam-malam nya. Sabak tu ngeluluka diri nganjung semengat orang ke udah parai ngagai menua Sebayan di Batang Mandai.

GENTERAN SABAK

Nyau datai ba tengan genteran sabak lemambang deka nyebut: “Lesi meh aku tu bebadi laya tetumpat, pia ku jaku Aki Bujang  Sigat. Nama aku tu nyau melakang ka             gentilang remang rarat, nyau berindik di madang rumput gamat, baka kempat guntin bujang”.

Sebayan pan lalu datai ba jalai rurus ke menua Batang Mandai Mati.

Nyadi lebuh orang niri Gawai Antu, semengat orang ke udah parai nya dikeluluka lemambang ke nimang jalung pulai angkat ari Sebayan ngabas menua lama iya. Nya alai menua ke dipansa semengat orang nya angkat ari Batang Mandai pulai ngagai menua lama iya, nitihka kelulu lemambang timang jalung nya sebaka enggau menua ke dipansa iya mansang dulu lebuh baru parai.

Siti ari menua pansa semangat ari Sebayan kelulu lemambang timang jalung munyi tu:

”Manggai di tatai alai meranyi bujang besai ke bejalai nyingkang nyurut, Manggai di tinting endur meranyi bujang kering ke nebah kesuling lagu besaut, Nya ga menua Aji ke berani tau tenung, Raja Suka Remaung, iya ke landik negung, oh ku aku di lubang mua ooo mua lubang….”

Udah nya mayuh bendar menua ditengah sida sebedau datai ba tembawai, lalu udah nya datai ba pendai orang ke begawai. Pengudah nya baru bala Sebayan niki kerumah.

Nyadi lebuh tu bala lemambang lalu nyebut leka timang kena mansutka indu ari bilik. Sida agi majak nimang nyentukka sida nuntungka jalung ngagai orang ke ngirup jalung dini hari malam Gawai Antu nya.

Sekeda ari tuntung jalung ba genteran nanya ensumbar nya munyi tu: “Lama kitai ke besaruk duduk bebanding. Ku lama udah ninga gela nuan unggal dedarah sawa indu tedung, ba arung jalai pemuntang. Oh sapa perinyai ambai sulu sangkung lebuh jawing agi gegayang gamal gegandung, alai tangan tunjuk ujung  nuan tau diinjau orang nyuluk ka upung nyiur nyintung tak lepung-lepung mesai tempulung lang tansang, oh ku aku tansang lang”.

Udah ai jalung dituntung ka irup orang ke ngirup jalung nya baru Sebayan pulai baru ngagai menua Batang Mandai: “Lalu ketawa nerekan meh Ini Inan, Gaga pulai nandai ngabang, Ari gelenggang Batang Kedap kanan, Gaga nyaan rugan papan, Bedaanka tandan tebu tengang, Tak lalu sentai langgai meh Indai Bilai, gaga pulai ngabang, ari Batang Kedap nyulai, Nabanka salai kerungan batang”.

BEGERANGI, BEBUTI

Dalam seiti main benyawa kitai Iban, iya nya besugi, ba tengan genteran besugi nya bisi ga nyebut leka main bakatu: “Agi sekeda bisi begerangi bebuti betundi enggau pangan diri ke jarang betentang, bisi mega nguji pengelandik mantai tupik jaku kenang, bisi mega mantai sanggai timang pengabang, kena sida dara lanji betabi jari enggau bala lelaki kaban menimang, kena sida nembiak bekelala ari puting setak ke puting setak rumah panjang.  Kena bala sida dara Inja deka bekelala enggau bala lelaki ke negi berani angkat bujang ngichaka randa sida tau betemu dudi ila awakka enda ibuh agi ditanya peneka jadi melaki bini sulu ati idup sekunsi sampai mati lesi midang.

“Deka ngambu puna, ngambu dua tu Endu. Di puchuk tapang ara ninga tak lenga-lenga mesanka baru sempun lukai. Deka manjuk imbuk, kami dua tu Endu, di puchuk tapang mikai. Deka natuk puchuk, kami dua tu Endu, tapang bekumbai. Deka nekang tapang kami dua tu Endu, tepan idang madu terebai. Deka nikung adung kami duai tu Endu, di ulu langgai sungai, deka mantil kaki emperagam lawai”.

Main benyawa kitai Iban sigi amat mayuh lalu enda alah rintai aku ditu magang. Nya meh kitai tau dikumbai orang kaya ba pengawa main asal benyawa enggau litaricha.

Ari pemanah enggau pengelandik nya meh bansa kitai udah angkat nama ditemu semua sereta ngerembai ditemu bala ribai ke datai ari Ai Rupa, di menua tasik besai ledung linang. Nya meh ngumbaka kitai Iban baka sempama buah dikelala ari langgu, bansa dikelala ari jaku.

Kitai bela sama ngarapka jaku Iban terus diberi kelala. Diatu jaku kitai udah diajar ngagai nembiak sekula berengkah ari taun satu ngagai Pom 5. Ba universiti ba UPSI (Universiti Pendidikan Sultan Idris) di Tanjung Malim, Perak endang lama udah bisi Pelajar Jaku Iban kena ngelatih bala pengajar nyendiaka sida ngajar jaku nya ba sekula. Tu meh seiti kelala besai ngagai jaku kitai bansa. Ngena amat ga perintah Malaysia – ukai mina muji tang meri kelala tinggi bakatu.

Oleh TELESA EMPERAN

See author's posts


23 mayat ‘DISEMADI’ dalam kubur besar

GUADALAJARA (MEXICO): Sekurang-kurangnya 23 mayat ditemui tertanam dalam sebuah kubur besar, berhampiran pangkalan polis di pinggir Guadajalara, barat Mexico, kata pihak berkuasa.

“Pasukan yang digerakkan ke sana menemui 23 mayat dan empat beg, mengandungi pelbagai bahan bukti, dengan tiga daripada mayat itu berjaya dikenal pasti,” kata pejabat pendakwa negeri Jalisco dalam satu kenyataan.

Menurut kenyataan itu, kubur besar berkenaan ditemui Isnin lalu.

Keluarga tiga mayat terbabit sudah dimaklumkan mengenai penemuan berkenaan, tambah pejabat pendakwa.

Kubur itu terletak di antara dua kediaman dan berada hanya tiga blok dari balai polis El Salto, pinggir Guadalajara, ibu negeri Jalisco.

“Ia terletak antara dua kediaman, dan anda perlu bertanya, mengapa kejadian ini tidak dilaporkan,” kata Guadalupe Aguilar, penyelaras pertubuhan FUNDEJ, yang bertanggungjawab mencari orang hilang di negara itu.

Siasatan menemui bukti bahawa terdapat beberapa kejadian jenayah berlaku di lokasi berkenaan.

Pada 2 Julai, penyiasat yang menjalankan kerja menggali satu lagi kubur di kawasan kejiranan Tlaquepaque, menemui 86 beg mengandungi rangka manusia.

Sejak 10 hari lalu pula pihak berkuasa menyambung semula kerja memproses satu lagi tapak di kawasan perbandaran Tlajomulco, selepas menjumpai 500 beg berisi rangka sekurang-kurangnya 48 mangsa. – AFP

See author's posts


Hentikan ‘percaturan dan permainan’ harga ayam

KUALA TERENGGANU: Para pemain industri ternakan ayam di negara ini diingatkan supaya tidak meneruskan ‘percaturan dan permainan’ harga melalui pengurangan bekalan ayam di pasaran dengan pelbagai alasan kerana tindakan itu sangat membebankan rakyat ketika ini.

Timbalan Menteri Pertanian dan Industri Makanan II Datuk Dr Nik Muhammad Zawawi Salleh berkata, masalah kekurangan bekalan ayam di pasaran ketika ini tidak sepatutnya berlaku kerana pada asasnya, bekalan untuk pasaran tempatan adalah sangat mencukupi.

“Bila dikatakan berlaku bekalan ayam tidak mencukupi, ini bermaksud ada benda-benda tak betul yang wujud … tidak dinafikan memang ada penyakit ayam dan beratnya tidak sesuai untuk dijual, namun situasi itu sentiasa berlaku sepanjang masa,” katanya kepada pemberita pada majlis sambutan Aidilfitri Lembaga Kemajuan Ikan Malaysia (LKIM) Terengganu di sini, semalam.

Menurut beliau, pihaknya juga sedang bekerjasama dengan Kementerian Perdagangan Dalam Negeri dan Hal Ehwal Pengguna untuk meneliti mengapa perkara itu berlaku dan berharap pemain dalam industri ayam di negara ini dapat bersama-sama kerajaan membantu rakyat.

“Katakan contoh sebelum ini untung untuk seekor ayam ialah RM2, apa salahnya dalam situasi sukar ini mereka ambil untung RM1 namun konsisten untuk ternak ayam secara berpanjangan dan jangan ada percaturan harga,” katanya. – Bernama

See author's posts


Polis nyidi suspek nyerungkai rumah

SIBU: Mensia mayuh ke bisi penerang senentang seiku orang ke udah diketup uduk bansa German Sherpherd diasuh madah ngagai polis.

Sapit Kepala Polis Pelilih Sibu Superintendan Collin Babat madahka, seiku orang nya dipelabaka bisi bekaul enggau pengawa kes nyerungkai rumah kedai nyual kerita udah dikena ba Jalan Persiaran Brooke kena Hari Tiga ke udah.

Ku iya, sida iya bisi nerima ripot ari seiku orang ke ngaga kompelin beumur 28 taun, iya nya seiku salesman kerita udah dikena.

“Lebuh orang ke ngaga kompelin nya datai ba endur gawa urung pukul 8.00 pagi, iya bisi tepedaka bekau darah ke mayuh amat ba geladak ruang mua kedai.

“Orang ke ngaga kompelin nya madah ngagai pengaji iya sebedau ngaga ripot polis senentang pekara ke udah nyadi,” ku iya lebuh meri penerang kena Hari Tiga ke udah.

Ku Collin, ari asil pengawa mansik sida iya bisi meda dua iku uduk bansa German Shepherd ke nadai ditanchang dilepaska ba kandang kedai nya maya ditutup.

“Lebuh meresa kami bisi tepedaka bekau darah ba ruang opis sereta bisi pintu pechah ba bilik besai ke ngayanka bisi penyarut ba endur nya.

“Ketegal nya kami meresa semua hospital enggau klinik perintrah sereta swasta dikena ngulihka penerang senentang seiku orang ke diketup uduk,” ku iya.

See author's posts


Peningkatan prestasi rancakkan aktiviti huluan, hiliran

KUALA LUMPUR: Peningkatan prestasi dagangan industri komoditi negara secara keseluruhan pada tahun lepas memberi dorongan kepada Kementerian Perusahaan, Perladangan dan Komoditi (KPPK)  untuk merancakkan lagi aktiviti di peringkat industri di huluan dan hiliran, kata Timbalan Menteri KPPK, Datuk Willie Mongin.

Beliau berkata, pencapaian itu amat membanggakan dalam keadaan negara sedang bergelut dengan pandemik Covid-19.

Sektor agrikomoditi negara dilaporkan mencatatkan nilai jualan sebanyak RM191.7 bilion tahun lepas, meningkat 14 peratus daripada RM16.8 bilion pada 2019.

“Dalam kesukaran, kita dapat meningkatkan eksport ke negara luar dan mampu meningkatkannya kepada RM192 bilion.

“Ini disusuli harga minyak sawit di peringkat dunia yang mencapai paras RM4,270 satu tan (pada 9 April). Kita juga melihat peningkatan harga komoditi lain seperti getah, lada, koko dan kayu-kayan,” katanya dalam program Bicara Naratif bertajuk Darurat: Sektor Komoditi Terus Bekerja Demi Ekonomi Negara di TV1, semalam.

Willie berkata, harga lada hitam meningkat kepada RM11 sekilogram berbanding RM5 sekilogram tahun lepas, manakala harga lada putih turut naik kepada RM17.50.

Willie berkata, faktor utama yang menyumbang kepada pencapaian prestasi itu termasuk penerokaan pasaran baharu di Asia Timur, Timur Tengah dan Afrika yang menyebabkan permintaan meningkat dan harga yang lebih baik berikutan jumlah stok yang ada.

Katanya, usaha harus dilakukan untuk mengekalkan harga yang dinikmati hari ini, malah menambah baik harga itu pada masa akan datang.

“Itulah hasrat kita di peringkat kementerian. Kita selalu menyusun strategi dan melihat daripada pelbagai aspek supaya dapat menumpukan pada satu strategi untuk memperbaiki harga komoditi kita.

“Sebagai contoh, di peringkat industri lada, kita memperkenalkan sistem koperasi dan syarikat pemasaran iaitu Saraspice Sdn Bhd untuk membantu memasarkan produk lada hitam supaya mempunyai harga pasaran yang lebih baik,” katanya.

Saraspice Sdn Bhd adalah anak syarikat milik Lembaga Lada Malaysia (MPB) yang ditubuhkan pada 12 September 2019 untuk menjalankan aktiviti komersial sepenuhnya bagi merancakkan pembangunan industri hiliran lada dan aktiviti pemasaran lada.

Willie berkata pada 2020, eksport lada menyaksikan pertumbuhan 17 peratus kepada RM121 juta dengan pasaran utama termasuk Jepun, China, Taiwan, Korea Selatan, Vietnam, Singapura, Thailand dan Kesatuan Eropah.

“Sebelum ini, negara mempunyai harga lada yang begitu rendah dan ia melemahkan semangat pekebun-pekebun kecil untuk mengusahakan ladang dan kebun lada mereka.

“Apabila ada peningkatan harga pada masa kini dan inisiatif kerajaan dalam menggalakkan projek penanaman baru, bantuan subsidi serta bantuan input pertanian, ini dapat mengurangkan bebanan dalam kalangan pekebun kecil dan memberi dorongan kepada mereka untuk terus mengusahakan ladang,” katanya.

Malaysia mempunyai kawasan tanaman lada berkeluasan 8,022 hektar dan 38,378 pekebun kecil di seluruh negara iaitu 94 peratus dari Sarawak dan selebihnya di Semenanjung dan Sabah.

Kerajaan turut menyalurkan bantuan input pertanian pekebun kecil lada di bawah Pakej Rangsangan Ekonomi Prihatin bernilai RM16.11 juta.

“Di peringkat kementerian, kita juga melaksanakan inisiatif baharu di mana kita akan dan sedang membuka 115 hektar kawasan tanaman lada baharu,” katanya.

Menurut Willie, pada tahun ini sebanyak RM2.99 juta diperuntukkan untuk pembukaan kawasan tanaman lada baharu yang mana MPB, agensi di bawah KPPK bertanggungjawab untuk memastikan pertumbuhan dan daya maju industri lada di negara ini.

Beliau berkata, apa yang berlaku pada masa ini adalah ramai pemain industri di peringkat peraih dan eksport yang mengimport biji lada dari negara luar seperti Vietnam, India dan Brazil dan menggunakan penjenamaan lada Sarawak.

“Ini mencemarkan kualiti lada Sarawak itu sendiri kerana kualitinya memang begitu tinggi dan dikenali seluruh dunia. Ini adalah tumpuan yang kita berikan kepada MPB,” katanya. – Bernama

See author's posts


FAS Soccer Schools dapat pengiktirafan FAM

Program pembangunan bola sepak akar umbi kendalian Persatuan Bola Sepak Selangor (FAS) Soccer Schools mendapat pengiktirafan daripada Persatuan Bola Sepak Malaysia (FAM) menerusi Piagam SupaRimau berstatus emas.

Menurut kenyataan FAS hari ini, pengiktirafan berkenaan diserahkan kepada Setiausaha Agung FAS Dr Johan Kamal Hamidon (gambar) dalam satu majlis yang diadakan di Pusat Latihan FAS baru-baru ini.

Menurut FAS, usaha FAM melancarkan program Piagam SupaRimau bagi menaikkan martabat dan pemerkasaan akademi bola sepak akar umbi di seluruh negara selayaknya diberi pujian kerana ia bukan sahaja meletakkan penanda aras baharu kepada program pembangunan sedia ada, malah mewujudkan satu ekosistem bola sepak lebih sistematik dan dinamik.

“Kewujudan piagam ini juga bakal mempromosikan lebih banyak akademi bola sepak akar umbi, membawa ke tahap lebih tinggi dan sistematik, seterusnya membawa banyak manfaat kepada komuniti bola sepak secara umumnya.

“Akademi bola sepak yang wujud di seluruh negeri Selangor juga menunjukkan minat dan memberikan respon yang positif untuk turut terlibat dalam program ini dan dijangka lebih banyak penerima piagam akan muncul di negeri ini,” menurut kenyataan FAS.

Program FAS Soccer Schools adalah program akar umbi yang menitikberatkan pengenalan kepada pembangunan bola sepak bermula dari kanak-kanak sekolah rendah berusia tujuh hingga 12 tahun di seluruh Selangor.

Ia juga adalah program jangka panjang untuk melahirkan individu holistik melalui perkembangan fizikal, mental dan pembangunan sosial melalui pendekatan bola sepak.

“FAS berterima kasih kepada FAM di atas pengiktirafan ini yang juga pengukuhan kepada program pembangunan bola sepak akar umbi. Piagam ini juga bakal menjadi garis panduan dan kayu ukur untuk program-program pembangunan bola sepak akar umbi di seluruh negara, khususnya di negeri Selangor,” menurut FAS.- Bernama

See author's posts


TEKUN bantu 214 usahawan India

KUALA LUMPUR: Sehingga Mei 2020, Tabung Ekonomi Kumpulan Usaha Niaga (TEKUN) telah menyalurkan bantuan pinjaman kepada seramai 214 usahawan India dengan nilai pembiayaan berjumlah RM6.4 juta, demikian Dewan Rakyat diberitahu, semalam.

Menurut Kementerian Pembangunan Usahawan dan Koperasi, bantuan pembiayaan kepada usahawan kaum India diberikan melalui program khusus iaitu program Skim Pembangunan Usahawan Masyarakat India (SPUMI).

Jumlah pembiayaan yang ditawarkan melalui SPUMI adalah dari nilai RM1,000 sehingga RM100,000, manakala, tempoh bayaran balik pembiayaan adalah antara enam bulan sehingga 10 tahun, dengan kadar keuntungan sebanyak empat peratus.

Sejak diperkenalkan pada 2008, sehingga Disember 2019, SPUMI telah berjaya dimanfaatkan oleh 21,887 usahawan India dengan jumlah keseluruhan pembiayaan sebanyak RM306 juta.

“Bagi tahun 2019, TEKUN Nasional telah membantu seramai 885 usahawan India dengan nilai pembiayaan berjumlah RM19.2 juta,” kata kementerian itu dalam jawapan bertulis pada persidangan Dewan Rakyat.

Jawapan itu adalah bagi menjawab soalan Sivakumar Varatharaju Naidu (DAP-Batu Gajah) yang ingin tahu mengenai penyaluran dana pinjaman melalui TEKUN mengikut kaum pada tahun 2019 dan setakat bulan Jun 2020, serta penglibatan kaum India dalam peruntukan khas yang disediakan melalui TEKUN untuk melahirkan lebih ramai usahawan yang berjaya.

Berdasarkan laporan kajian keberhasilan yang dijalankan terhadap usahawan SPUMI yang menerima pembiayaan pada 2018, didapati bahawa 76 peratus daripada mereka mencatatkan peningkatan jualan bulanan melebihi 20 peratus, manakala 79 peratus berjaya meningkatkan keuntungan bersih perniagaan. – Bernama

See author's posts


189 maut dibadai banjir

GUWAHATI: Hampir 4 juta penduduk di Assam,timur laut India, dan negara jirannya Nepal kehilangan tempat tinggal menyusuli banjir besar akibat hujan pada musim tengkujuh, dengan puluhan orang hilang sedang angka korban meningkat kepada sekurang-kurangnya 189 orang, kata para pegawai pemerintah pada Ahad lepas.Sungai Brahmaputra yang melimpah, yang mengalir melalui Tibet China,India dan Bangladesh,merosakkan tanaman dan mencetuskan tanah runtuh,serta menyebabkan berjuta-juta orang kehilangan tempat tinggal, kata para pegawai.

Lebih 2.75 juta orang di Assam kehilangan tempat tinggal akibat tiga kejadian banjir sejak hujung Mei yang meragut 79 nyawa setelah dua lagi kematian dilaporkan semalaman, kata seorang pegawai pemerintah negeri.

“Keadaan banjir tetap getir dengan kebanyakan sungai mengalir lebih deras melepasi paras bahaya,” kata Menteri Sumber Air Assam, Keshab Mahanta kepada Reuters.

Assam menghadapi cabaran berganda dalam memerangi banjir dan wabak Covid-19. Daripada 33 daerah, 25 kekal terjejas 189 maut dibadai banjir selepas gelombang banjir sekarang, yang bermula dua minggu lalu. India sedang bergelut dengan pandemik Covid19, yang sudah menjangkiti hampir 1.1 juta penduduknya dan meragut 26,816 nyawa, menurut data pemerintah pada Ahad.

Di negara jiran Nepal,pemerintah meminta para penduduk di dataran selatannya pada Ahad untuk terus berwaspada kerana hujan lebat dijangka melanda negara Himalaya itu dimana lebih 100 maut dalam kejadian banjir dan tanah runtuh sejak Jun, kata para pegawai. Kira-kira 110 terbunuh dan 100 yang lain cedera ketika tanah runtuh dan banjir kilat melanda atau menghanyutkan rumah, merosakkan jalan raya dan jambatan dan menyebabkan ratusan orang kehilangan tempat tinggal di 26 daripada 77 daerah di negara itu,kata polis.

Pegawai kementerian dalam negeri Murari Wasti berkata, jumlah kematian dijangka meningkat kerana 48 orang masih dilaporkan hilang. Barun Paudel dari pejabat ramalan cuaca di ibu kota, Kathmandu, berkata,hujan lebat dijangka melanda sebahagian besar negara dalam empat hari mendatang.

Tanah runtuh dan banjir kilat biasa berlaku di Nepal serta negeri Assam dan Bihar di India semasa musim hujan tahunan dari Jun hingga september.-AFP

See author's posts


Nenek usia 103 tahun pulih Covid-19

MASSACHUSETTS: Seorang warga emas berusia 103 menjadi individu pertama yang selamat keluar dari ‘Life Care Center’ selepas dijangkiti Covid-19.

Lapor AFP, Jennie Stejna, menjadi tumpuan media apabila dia dilaporkan nazak akibat Covid-19 tetapi diumumkan pulih.

Stejna dianggap bertuah kerana pada usia emasnya berjaya mengharungi wabak yang telah membunuh lebih 360,000 orang seluruh dunia.

Cucunya, Shelley Gunn gembira dengan perkembangan neneknya yang mempunyai semangat kental mengharungi wabak Covid-19.

Nenek kelahiran Poland yang tinggal di Massachusetts, Amerika Syarikat itu jatuh sakit tiga minggu lalu dan menjadi penghuni pertama di pusat jagaan di sini.

Situasi tersebut membimbangkan keluarga wanita itu kerana faktor usianya dan keluarga bersedia mengucapkan selamat tinggal.

Dalam pada itu, suami Shelley, Adam Gun juga sempat berbual dengan Stejna ketika sedang dirawat.

“Saya ada bertanyakan dia sama ada sudah bersedia untuk ke syurga, dan dia menjawab ya,” katanya.

Sehingga hari ini terdapat 33 pesakit Covid-19 yang masih dirawat di Life Care Center.-AFP

See author's posts


PPM rampas rokok seludup

LIMBANG: Sebuah kenderaan yang mencurigakan berjaya membawa kepada penahanan dua lelaki yang terlibat dalam aktiviti penyeludupan rokok.

Kedua-dua lelaki berkenaan cuba melarikan diri tetapi tidak berhasil apabila kereta dinaiki terbabas ke dalam parit.

Kenderaan yang dipenuhi muatan rokok putih dipercayai tidak berbayar cukai itu terjatuh ke dalam parit besar sebelum ditahan anggota Pasukan Polis Marin (PPM) Limbang di Kampung Ipai malam kelmarin.

Komander PPM Wilayah Lima Sarawak, ACP Shamsol Kassim berkata, seorang pegawai dan empat anggota terserempak dengan dua kenderaan dalam keadaan mencurigakan ketika rondaan pada 8.00 malam.

Beliau berkata, pihaknya berjaya menahan salah sebuah kenderaan yang terjatuh ke dalam parit besar berhampiran dan berjaya menahan dua lelaki berusia 37 dan 21  yang merupakan pemandu serta penumpang kenderaan tersebut, manakala sebuah lagi berjaya melarikan diri.

Hasil pemeriksaan terhadap kenderaan tersebut didapati terdapat beberapa kotak di percayai rokok putih yang tidak berbayar cukai kastam.

“Kami menggunakan perkhidmatan kereta tunda untuk menarik keluar kenderaan yang membawa muatan disyaki rokok putih dan seterusnya ke markas taktikal PPM Wilayah Lima Limbang untuk tindakan dan siasatan lanjut,” katanya.

Dalam pada itu, pihaknya turut menjumpai sebuah kenderaan ditinggalkan dalam keadaan mencurigakan di tepi jalan kawasan kampung Ipai itu sekitar 8.30 malam.

Hasil pemeriksaan terhadap kenderaan tersebut mereka menjumpai beberapa kotak dipercayai rokok putih yang tidak berbayar cukai kastam.

Keseluruhan rampasan melibatkan beberapa kotak rokok putih dan dua kereta yang dirampas bernilai RM300,000 dan kes akan disiasat dibawah Akta Kastam 1967.

Oleh ADENG EDRUS

See author's posts


The Grand Old Lady gah melewati zaman

The Grand Old Lady – mendengar namanya mungkin yang tergambar di fikiran adalah seorang wanita tua yang hebat.  Sememangnya dia hebat kerana telah berusia 110 tahun tetapi masih utuh, hanya sahaja ia bukan manusia tetapi tinggalan telaga minyak pertama di Sarawak.

Sesuai usianya, ia menjadi saksi kepada sejarah suka duka Miri, dari sebuah perkampungan nelayan kecil sehingga membangun pesat dan menjadi bandar raya kedua di Sarawak.

Terpahat utuh di dalam sejarah itu adalah zaman penjajahan British dan Jepun, Perang Dunia Ke-II, konfrontasi, pemindahan operasi penggerudian minyak dari darat ke luar pantai, kebakaran lalang di sekitarnya, pemindahan koloni setinggan dari Bukit Kanada serta banyak lagi.

Namun sehingga kini ia masih terpacak gah di atas Bukit Kanada di Miri walaupun telaga-telaga lain berhampirannya musnah akibat pengeboman Jepun.  Ia terselamat daripada bencana, berdiri degil di atas bukit yang menghadap bandar raya Miri seolah-olah ingin menyaksikan lebih banyak sejarah terpahat di bandar raya itu.

Mengimbas sejarahnya, telaga minyak yang juga dikenali sebagai Well No. 1 ini mula digali dan beroperasi pada Disember 1910.  Sejarah awalnya juga agak melucukan kerana pihak British mengetahui tentang kewujudan minyak di perut Miri selepas melihat warga tempatan kerap ‘kemalangan’ apabila menggunakan minyak hitam itu sebagai bahan bakar mereka.

Difahamkan telaga ini telah beroperasi lebih 60 tahun tanpa henti sehinggalah ia diserahkan kepada Kerajaan Sarawak pada tahun 1973 dan dijadikan monumen bersejarah bandar raya Miri.

Sejak itu usaha-usaha pemulihan dilaksanakan oleh pihak berkuasa tempatan untuk menjadikan bekas telaga minyak ini sebagai monumen bersejarah bagi tatapan pelawat.  Sesuai dengan peranannya sebelum ini, maka di sekitar monumen ini diabadikan ukiran beberapa operasi dan pelantar-pelantar minyak terawal di negeri ini.

Malah lokasinya yang strategik menjadikan ia pilihan pelawat dan orang tempatan untuk menikmati panorama bandar raya Miri dan menatap keindahan laut yang mengelilinginya.

Berjiran dengan The Grand Old Lady ialah Muzium Petroleum yang ‘bercerita’ tentang sejarah dan operasi penggerudian minyak di negara ini.

Jauh di atas dari hiruk pikuk bandar, lokasi ini bukan sahaja menawarkan pemandangan unik tetapi juga kedamaian.  Justeru tidak hairanlah ia saban hari menerima kunjungan, terutama daripada warga bandar raya yang melakukan aktiviti riadah mendaki Bukit Kanada.

Oleh Haini Darani

See author's posts


Kek Marble Jelita: KBAT dalam Karya

oleh Mohd Ali bin Salim (Munsyi Sastera)

TAHNIAH kepada penulis kerana berjaya menyiapkan sebuah cerpen yang bukannya mudah untuk dihasilkan; apatah lagi mengandungi pemikiran yang mampu membimbing pembaca menyelesaikan masalah. Hal ini membuktikan bahawa penulis mempunyai tujuan dalam tulisannya, bukan sekadar menyusun barisan perkataan dan ayat bahkan menyusun juga gaya berfikir agar pembaca menjadi pemikir dalam menyelesaikan masalah dalam kehidupan harian.

Sinopsis

Dahlia diberitahu sumainya akan berhenti kerja. Dia berusaha mencari rezeki untuk keluarganya dengan mengikuti kelas pembuatan Kek Marble di Facebook. Berpandukan bimbingan oleh Cikgu Hayati, akhirnya Dahlia berjaya membuat Kek Marble. Malah dia menjadi pengusaha Kek Marble dengan mendapat banyak tempahan daripada pelanggan.

Penulis memulakan ceritanya dengan satu masalah yang menjadi konflik untuk diselesaikan oleh sebuah keluarga. Masalah ini pula sesuai dengan kejadian semasa yang membuktikan bahawa penulis seorang yang peka dengan apa-apa yang berlaku di sekelilingnya serta memilih latar itu untuk dirakam dalam karya seperti berikut;

“DAHLIA, abang dapat notis tadi. Bulan ini merupakan bulan terakhir abang bekerja. Syarikat tak mampu nak tanggung kos gaji pekerja.” Bergetar suara Nazrul menyampaikan berita itu kepada isterinya yang sedang mencedok nasi ke pinggan.

Dahlia cuba berlagak tenang, mengambil tempat berhadapan suaminya.

“Tak apalah, abang. Nanti kita fikir macam mana. Bukan hanya kita yang terkesan dengan keadaan sekarang ni. PKP tak sudah-sudah. Majikan pun tersepit.”

Penulis menggunakan latar masa kini yang baru sahaja berlaku untuk memikat perhatian pembaca. Latar ketika negara dilanda musibah penyakit berjangkit menjadi pilihan penulis untuk memuatkan permasalahan yang berlaku dalam isi ceritanya. Penggunaan latar segar boleh membantu pembaca mudah menghayati ceritanya. Segala isu dan peristiwa berkaitan latar itu akan muncul dalam minda pembaca. Bertambah menarik apabila penulis memilih satu masalah utama sebagai pembukaan konflik dalam cerita untuk diselesaikan. Apa-apa usaha pasangan suami isteri menyelesaikan masalah tersebut menjadikan gaya plot karya ini berunsur  Kemahiran Berfikir Aras Tinggi (KBAT), iaitu penulis menggunakan karyanya dengan menyusun sebab- akibat bagi menyelesaikan masalah. Berlatarkan tempoh  pandemik; terdapat rakyat yang terkesan oleh situasi tersebut seperti tulisan pengarang, iaitu ‘kes kehilangan pekerjaan’ kerana diberhentikan kerja oleh majikan; rantaian daripada kesan ekonomi. Keluarga Nazrul dan Dahlia menjadi fokus penulis terhadap permasalahan ini dengan bercerita tentang cara keluarga tersebut mengatasi masalah. Dalam hal ini penulis menggunakan watak heroin sebagai watak utama, iaitu seorang isteri menggunakan kebijaksanaannya untuk menyelesaikan masalah keluarga. Masalah itu dihuraikan oleh penulis tentang beberapa hal yang perlu ditanggung seperti berikut;

“Dalam tempoh sebulan dua masih mampulah kita bertahan agaknya. Kita masih boleh gunakan wang simpanan. Tapi, dalam keadaan yang tidak menentu bagaimana abang nak dapatkan pekerjaan baru? Lampin pakai buang, susu anak-anak, bil api, bil elektrik, ansuran rumah, bayaran kereta…” Nazrul meluahkan kerunsingan. Matanya mengerling sekilas ke arah dua anaknya yang sedang berbaring menonton rancangan kanak-kanak di ruang tamu.

Gaya pemikiran KBAT penulis terserlah apabila berfikir tentang masa hadapan dengan menganalisis masalah-masalah yang timbul akibat daripada ‘kehilangan pekerjaan’ suami. Penulis membuat jangkauan masa akan datang; wang simpanan akan habis, sedangkan lampin pakai buang, susu anak-anak, bil air, bil elektrik, ansuran rumah dan bayaran kereta tetap memerlukan wang. Lebih kreatif lagi apabila huraian penulis menggambarkan segala-galanya seperti gambaran dua orang anaknya yang sedang berbaring menonton rancangan kanak-kanak di ruang tamu. Gambaran itu secara halus menggambarkan kebimbangan Nazrul dalam kepalanya tentang masa hadapan anak-anak yang belum mengerti tentang kesukaran ibu-bapa.

Apabila masalah dan konflik dalam cerita dihadirkan pada awal kisah, maka penulis menggunakan gaya pemikirannya untuk mengajak pembaca menyelesaikan masalah tersebut dengan pelbagai jalan dan usaha. Dalam cerita ini, penulis memilih untuk menggerakkan watak Dahlia menyusuri plot bagi mencari jalan penyelesaian seperti berikut;

Sebagai suri rumah sepenuh masa, Dahlia perlu memikirkan jalan lain untuk membantu suaminya. Malam tadi, dia ada ternampak iklan Kelas Membuat Kek Marble Jelita di laman Facebook. Terlintas di fikirannya untuk menyertai kelas tersebut dan ilmu yang diperoleh boleh digunakan untuk berniaga. Ada resepi dan video yang disediakan kepada semua pelajar yang mendaftar. Pelajar boleh berbincang bersama pengajar dan pelajar lain di ruangan komen kumpulan Facebook persendirian tersebut sekiranya pertanyaan atau masalah dengan kek yang dihasilkan. Tetapi, Dahlia masih teragak-agak dek memikirkan jumlah yuran kelas tersebut. RM150 itu terlalu besar jumlahnya terdapat bagi mereka yang kesempitan dan mempunyai masalah kewangan. Dahlia memberanikan diri untuk menghubungi pengajar kelas tersebut, memohon untuk membayar yuran secara ansuran.

Dalam hal ini penulis menggunakan watak Dahlia sebagai seorang isteri berusaha untuk membantu keluargannya agar tidak kecundang dalam masalah kewangan. Dahlia berusaha untuk belajar membuat Kek Marble Jelita dan pembaca dapat dipandu tentang kaitannya dengan masalah yang ditanggung keluarga Dahlia. Dalam pemikiran KBAT, pembaca dapat mengandaikan bahawa Dahlia mahu berniaga Kek Marble bagi mendapatkan keuntungan dan membantu keluarganya. Yuran RM150.00 pula ditimbulkan oleh penulis sebagai satu masalah kerana sepadan dengan latar pandemik dan keadaan keluarga Nazrul yang lebih memerlukan wang itu untuk keperluan lain yang lebih mendesak. Dalam hal ini penulis menggunakan gaya pemikirannya untuk menyelesaikan masalah itu apabila Dahlia memohon yuran tersebut dibayar secara ansuran.

Dalam urutan cerita, mengikut urutan plot kelihatan gaya pemikiran KBAT penulis bagi menjelaskan sesuatu sebab dan akibat membuat satu pilihan. Hal ini membuktikan bahawa penulis bukan bercerita sembarangan tetapi telah merangka sesuatu dalam pemikirannya. Misalnya, penulis memilih alternatif membayar secara ansuran dan pengajar pula setuju bayaran itu ditangguhkan untuk memudahkan jalan lain, iaitu membeli barang atau bahan (modal) untuk berniaga. Jika hanya mampu menjelaskan yuran, tetapi tidak mampu menyediakan modal, tentu menjadi satu masalah lain pula. Perkara ini sudah ada dalam perkiraan penulis yang membuktikan wujud KBAT dalam penulisan ini. Hal ini dirujuk seperti berikut;

“Ya, tadi saya sudah hubungi pengajar kelas tersebut nak mohon bayar yuran secara ansuran. Katanya dia faham dengan keadaan sekarang, semua orang perlukan duit. Cikgu kata saya boleh tangguhkan dulu bayaran. Kalau sudah berniaga nanti dan dapat untung baru nak bayar pun boleh. Duit yang ada sekarang boleh digunakan untuk membeli bahan, cuba dulu resepi tersebut serta dijadikan modal permulaan berniaga nanti katanya. Insya-Allah kalau dah betul-betul mahir, saya nak cuba berniaga. Bolehkan abang?” Panjang lebar Dahlia bercerita kepada Nazrul.

Kesungguhan watak Dahlia dalam usaha dan hasratnya itu terjelma apabila dia menggunakan wang yang ada untuk membeli keperluan seperti berikut;

Dahlia meneliti kembali senarai bahan yang telah dibeli di pasar raya pagi tadi. Gula kastor, mentega, tepung, ovallete, susu segar, esen vanilla dan telur. Setelah yakin semua bahan telah lengkap, dia mula menimbang tepung, gula dan mentega mengikut sukatan yang diberi oleh Cikgu Hayati, pengajar kelas membuat kek yang didaftarnya semalam.

Seterusnya penulis menguasai subjek yang dicerita; bukan sekadar cerita lapisan luar. Petikan di atas turut membuktikan bahawa penulis tahu tentang bahan-bahan membuat kek, bukan sekadar cerita tentang tepung atau perkara luaran sahaja. Dari segi pembuatan kek, gaya pemikiran penulis juga terserlah dengan menganalisis masalah pembuatan kek dan penyelesaiannya seperti berikut;

…Kek yang sempurna mempunyai ketinggian sehingga lapan inci. Untuk mendapat tekstur yang sempurna, beberapa perkara perlu diberi lebih tumpuan. Antaranya adunan mesti dipukul dengan kelajuan maksimum selama empat minit. Jika lebih atau kurang daripada masa tersebut, adunan tidak akan kental dan boleh menjejaskan tekstur kek apabila dibakar nanti. Suhu ketuhar juga memainkan peranan. Kek yang telah siap diadun perlu dimasukkan ke dalam ketuhar yang telah dipanaskan selama lima minit dengan suhu 120 darjah. Tetapi, suhu ketuhar ini tertakluk kepada saiz dan jenis ketuhar masing-masing. Ya, prosesnya agak rumit. ‘Tak apa, alah bisa tegal biasa’ Dahlia memujuk diri.

Dalam hal ini, penulis juga bercerita tentang masalah membuat kek khususnya yang berlaku kepada watak Dahlia walaupun sudah mengikuti langkah yang dibimbing seperti tuisan berikut;

Selepas menunggu selama satu jam kek dibakar, Dahlia tidak sabar untuk mengeluarkan kek dari ketuhar. Rasa teruja punah sekelip mata kerana kek yang telah siap dibakar mendap di dalam acuan, tidak mengembang seperti yang diharapkan. Seingatnya dia sudah mengikut semua langkah seperti yang ditunjukkan dalam video yang disediakan oleh Cikgu Hayati.

“Percubaan pertama ni tak menjadi, abang. Kek ni mendap, tak mengembang seperti dalam video Cikgu Hayati. Kalau tak mengembang elok masih belum lulus untuk dijual. Buat makan sendiri bolehlah agaknya.” Dahlia meluahkan rasa kecewa.

Melalui watak Cikgu Hayati pula penulis menjelaskan permasalahan tersebut dan cara penyelesaiannya;

“Dahlia, ada beberapa punca yang menyebabkan kek mendap. Bukan sahaja kerana adunan tidak kental. Adunan terlebih kental juga boleh menjadi sebab kerana terlalu lama dipukul. Atau mungkin suhu ketuhar yang tidak betul. Tidak apa, Dahlia. Mula-mula memang rasa agak sukar. Tapi, kalau sudah dapat rentak nanti tutup mata pun boleh hasilkan sehingga sepuluh acuan kek sekali gus.” Cikgu Hayati bergurau di talian sebelah sana.

Selain pemikiran KBAT, penulis juga menerapkan nilai kerohanian dalam cerpennya. Dalam hal ini penulis secara tuntas menjelaskan bahawa walaupun hebat manusia dengan kepakaran dan daya fikirnya, tetapi kesudahannya adalah atas kehendak Allah. Oleh yang demikian, dalam setiap usaha manusia termasuk dalam proses membuat kek, kita hendaklah berserah kepada Allah untuk mendapat sesuatu hasil yang baik. Hal ini terkandung dalam cerpen ini seperti berikut;

Sepanjang panggilan video tersebut, banyak tip yang dikongsikan oleh Cikgu Hayati. Bukan sekadar tip membuat kek tetapi juga ilmu memulakan perniagaan.

“Dahlia, nanti jika sudah mula berniaga, sentiasa baca ayat al-quran yang diamalkan oleh Maryam Al-Basriyah, iaitu surah Az-Zariyat ayat 22, ‘Dan dilangit sana rezeki kamu dan apa sahaja yang dijanjikan Allah kepada kamu.’ Rezeki akan datang kepada kita mengikut kehendak Allah, Allah sudah jamin rezeki buat setiap hamba-Nya. Cuma, kita perlu usaha untuk mendapatkannya.”

Sepekara yang menarik dalam gaya cerpen ini ialah cara penulis menutup cerpen dengan mengaitkan isu semasa. Penulis bijak mengaitkan peristiwa dalam cerpen dengan isu semasa, iaitu sambutan hari guru. Penulis bukanlah bertindak keterlaluan tetapi masih mempunyai kaitan antara guru kepada watak utama dengan guru yang mengajar di sekolah. Hal ini dijelmakan dengan penutup seperti berikut;

Meskipun Cikgu Hayati bukanlah seorang guru yang mengajar di sekolah tetapi bagi Dahlia, Cikgu Hayati juga wajar diraikan. Sudah ada beberapa cadangan hadiah bermain dalam fikiran Dahlia untuk dihadiahkan kepada Cikgu Hayati. Kini Dahlia sedar, gelaran ‘guru’ bukan hanya untuk pendidik yang mengajar di dalam bilik darjah dan dewan kuliah, tetapi untuk sesiapa sahaja yang ikhlas mendidik dan menghulurkan ilmu. Terima kasih, Cikgu Hayati.

Penambahbaikan

Cerpen ini mempunyai pengisian yang kukuh dan penulis menguasai subjek berkaitan pembuatan kek. Namun demikian, dari sudut kreativiti bercerita, susunan plotnya masih terlalu mudah atau kronologi mudah. Oleh yang demikian, penulis boleh melihat dari sudut kelemahan ini untuk diperbaiki agar cerpen yang baik ini menjadi semakin hebat. Dalam hal ini, penulis boleh menimba ilmu dari sudut gaya bercerita dan menguasai teknik-teknik plot.

Kesimpulannya, cerpen ini menarik kerana penulis fokus dengan bahan cerita yang sudah lengkap dengan ramuannya. Bahan-bahan itu pula diolah dengan gaya pemikiran KBAT; membantu dalam aspek menghormati kecerdikan pembaca. Pembaca akan menghargai bahan bacaan yang tidak kosong dan bersifat luaran sahaja sebaliknya mencerdikkan pembaca dengan info-info yang berguna sesuai dengan cerita dan tidak bersifat berlebih-lebihan seperti kajian ilmiah. Oleh demikian, sesuatu bahan ilmiah disaduri dengan kreativiti seni sastera menjadikan bahan itu diresap sebati oleh pembaca dengan menyentuh kalbu dan kekal lama di situ. Teruslah menulis mengasah pena kerana nama anda akan tertulis juga oleh pena itu di dada manusia dan sampai ke alam sana.

See author's posts


Sekitar 1,000 tetamu meriahkan Pra Gawai Dayak Sibu

SIBU: Lebih 1,000 tetamu telah hadir memeriahkan majlis Pra Gawai Dayak Sibu 2023 bertemakan ‘Perpaduan Dalam Kepelbagaian’, semalam.

Majlis anjuran bersama Kesatuan Kebangsaan Dayak Sarawak (SDNU) Sibu, Sarakup Indu Dayak Sarawak (SIDS) Sibu, Persatuan Kebangsaan Dayak Bidayuh (DBNA) Sibu dan Persatuan Kebangsaan Orang Ulu (OUNA) Sibu dihadiri Menteri Perpaduan Negara, Datuk Aaron Ago Dagang.

Aaron berkata, SDNU telah berfungsi dengan baik dalam menjaga kebajikan dan banyak terlibat dalam hal-hal kebajikan masyarakat Dayak terutama sepanjang tempoh pandemik Covid-19

“Bila berlaku kebakaran, banjir serta lain-lain bencana, SDNU Sibu dilihat datang menghulur sumbangan kepada mereka yang terjejas,” jelasnya.

SDNU bersama Sarakup Indu Dayak Sarawak (SIDS) katanya, dilihat banyak membantu masyarakat Dayak.

Beliau berkata demikian menyempurnakan majlis Pra Gawai Dayak Sibu 2023 di sebuah hotel terkemuka di sini, semalam.

Ahli Parlimen Kanowit itu turut memuji kedua-dua pertubuhan tersebut yang sering dilihat hadir menyertai program-program yang membabitkan penyertaan berbilang komuniti.

Beliau mahu SDNU dan SIDS terus aktif memupuk perpaduan bersama pertubuhan lain, selain berkhidmat kepada komuniti Dayak.

Aaron turut mengajak penduduk Sibu untuk bersama-sama memeriahkan Minggu Perpaduan Negara di Kuching bermula dari 21 Mei hingga 28 Mei di Kuching.

“Perasmian program akan disempurnakan oleh Yang di-Pertuan Agong pada 21 Mei. Pelbagai program menarik akan memeriahkan sambutan tersebut,” ujarnya.

Menyentuh tentang sambutan Hari Gawai Dayak, beliau berharap sambutan akan dapat diraikan dengan penuh bermakna bersama keluarga, saudara-mara dan sahabat handai ketika di rumah panjang.

Turut hadir, Ahli Parlimen Sibu Oscar Ling Chai Yew, wakil Timbalan Menteri di Jabatan Perdana Menteri Datuk Wilson Ugak Kumbong iaitu Danggang Ugik, Temenggong Stanley Geramong, Pengerusi SDNU Sibu Chambai Lindong serta yang lain.

Oleh AKUN GIMAN

See author's posts


Keprihatinan Agong dihargai rakyat

PUTRAJAYA: Titah nasihat serta keprihatinan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah terhadap kesejahteraan rakyat dengan sentiasa mengingatkan agar rakyat dari semasa ke semasa perlu menjaga kesihatan, keharmonian dan keselamatan ketika negara berdepan penularan pandemik COVID-19, amat dihargai rakyat sekalian.

Perdana Menteri Tan Sri Muhyiddin Yassin yang mewakili pihak pentadbiran dan rakyat ketika merafak sembah tahniah sempena ulang tahun keputeraan rasmi Seri Paduka bagi tahun ini turut menzahirkan rasa bangga dan betapa beruntungnya dinaungi oleh Kebawah Duli Tuanku.

“Semestinya raja dan rakyat akrab di mata, sehati di jiwa, menjadi lambang kemegahan sebuah nusa,” katanya ketika merafak sembah tahniah itu pada istiadat menghadap dan pengurniaan darjah kebesaran, bintang dan pingat Persekutuan di Istana Melawati di sini semalam.

Di dalam ucapan Muhyiddin turut menyelitkan pantun:  Istana Negara tempatnya tenang,Tuanku bersemayam di singgahsana,Walau apa dugaan mendatang,Raja dan rakyat berpisah tiada. Ampun Tuanku Seri Paduka,Sembah takzim menjunjung tinggi,Semoga karar di atas takhta,Doa rakyat setulus hati. Muhyiddin dalam ucapannya turut menitipkan doa semoga Allah S.W.T mengurniakan kesihatan yang baik dan melanjutkan usia Seri Paduka serta Raja Permaisuri Agong Tunku Hajah Azizah Aminah Maimunah Iskandariah.

“Sesungguhnya rakyat keseluruhannya menyanjung tinggi dan menyayangi Ke bawah Duli Tuanku berdua,” katanya.

Muhyiddin berkata beliau dan anggota pentadbiran kerajaan menjunjung kasih terhadap Seri Paduka kerana kesudian berangkat untuk bertitah di Istiadat Pembukaan Penggal Ketiga Parlimen Ke-14 pada 18 Mei lepas, ketika negara masih berdepan dengan wabak Covid-19. — Bernama

See author's posts


SEDC sumbang RM2 juta kepada SDF

KUCHING: Perbadanan Pembangunan Ekonomi Sarawak (SEDC) menjadi agensi tempatan pertama yang tampil dan menyumbang RM2 juta kepada Tabung Bencana Negeri (SDF).

SEDC dalam kenyataan berkata, sumbangan itu diserahkan kepada Ketua Menteri Datuk Patinggi Abang Johari Tun Openg dalam satu majlis ringkas yang diadakan di Pejabat Ketua Menteri (CMO) di Wisma Bapa Malaysia, Petra Jaya.

Katanya, SEDC Sarawak diwakili Pengerusinya, Tan Sri Datuk Amar Abdul Aziz Dato Husain yang diiringi Pengurus Besar agensi itu, Abdul Hadi Datuk Abdul Kadir.

Pengerusi SEDC, Tan Sri Abdul Aziz menyatakan bahawa SEDC Sarawak telah memenuhi permintaan Kerajaan Sarawak untuk mendapatkan sokongan rakyat termasuk mereka yang berada di sektor swasta untuk turut serta dalam menyumbang kepada tabung tersebut.

“Tabung ini terus meningkat pada 4 Jun setelah Perintah Kawalan Pergerakan (PKP) diumumkan di mana Menteri Kabinet Sarawak, Ahli Dewan Undangan Negeri daripada Parti Gabungan Parti Sarawak (GPS) dan Setiausaha Politik menyumbang dua bulan gaji dan elaun mereka kepada SDF.

“Ini adalah masanya untuk kita bersama-sama mengumpul sumber kita untuk bekerjasama dan memainkan peranan masing-masing untuk membantu Kerajaan Sarawak di dalam memerangi wabak ini,” katanya sambil menambah jumlah yang disumbangkan oleh agensi itu dibuat setelah berunding dengan pihak pengurusannya, ahli lembaga pengarah dan juga anak syarikat.

Katanya, SEDC Sarawak komited dalam memenuhi Tanggungjawab Sosial Korporatnya (CSR) khususnya dalam membantu masyarakat yang memupuk pertumbuhan penubuhannya dan pertumbuhan usaha perniagaan masa depan yang dilaksanakan bagi Kerajaan Sarawak.

Oleh JEAKQLEYN YACHO

See author's posts


Petron catat kerugian bersih RM69 juta

KUALA LUMPUR: Petron Malaysia Refining and Marketing Bhd (Petron) mencatatkan kerugian bersih sebanyak RM69.29 juta dalam suku kedua yang berakhir 30 Jun, 2020 daripada keuntungan bersih RM56.21 juta dalam tempoh yang sama tahun lepas.

Hasil turun kepada RM1.02 bilion berbanding RM3.02 bilion sebelumnya berikutan gabungan impak daripada penurunan permintaan dan juga harga semasa suku tersebut, kata syarikat berkenaan dalam makluman kepada Bursa Malaysia hari ini.

Penggunaan bahan api tempatan meningkat beransur-ansur pada suku kedua 2020 apabila kerajaan menggantikan Perintah Kawalan Pergerakan Bersyarat (PKPB) dengan PKP Pemulihan pada Jun.

“Kuantiti jualan bagi Suku Kedua 2020 berjumlah enam juta tong berbanding 9.2 juta tong yang dijual pada tempoh yang sama tahun lepas,” kata Petron.

Minyak mentah Brent mencecah harga bulanan terendahnya pada April 2020 pada AS$19 setong sebelum pulih semula pada Mei dan Jun kepada purata AS$29 setong.

Petron berkata pada masa depan syarikat itu akan menumpukan kepada pemulihan perniagaan selain mengekalkan komitmen jangka panjangnya terhadap pertumbuhan perniagaan, kecekapan operasi dan meningkatkan kualiti penyediaan perkhidmatan kepada pelanggan. – Bernama

See author's posts


Bomba beri jaminan proses pengundian esok tidak terganggu

KUCHING: Proses mengundi untuk Pilihan Raya Umum ke-15 (PRU-15) di seluruh negeri ini esok tidak akan terganggu kerana semua pengurus pusat mengundi bersedia dengan segala kemungkinan.

Pengarah Jabatan Bomba dan Penyelamat Malaysia (JBPM) Negeri Sarawak Datu Khirudin Drahman@Hussaini berkata malah pelbagai agensi lain turut memberi kerjasama dalam persediaan itu.

Beliau diminta mengulas itu tiga pusat mengundi di kawasan Parlimen Limbang dinaiki air kerana banjir dan mungkin dipindahkan ke lokasi lain untuk proses pengundian esok.

Beliau yakin tiga pusat pengundian di Limbang itu dapat digunakan esok memandangkan paras air telah menurun.

“Saya yakin semua pihak mampu mengatasi kemungkinan banjir yang berlaku berdasarkan simulasi yang telah dijalankan terutama di utara dan tengah Sarawak,” katanya kepada pemberita di sini, hari ini.

Tiga pusat mengundi yang terjejas akibat banjir di Limbang ialah Dewan Ranggu, Sekolah Kebangsaan (SK) Kuala Awang dan Dewan Pengkalan Madang.

SHAHRUL QAIZAT

See author's posts


Songket, keringkam mampu jana ekonomi

KUCHING: Kerajaan Sarawak mengiktiraf tekstil tempatan sebagai salah satu pemain utama dalam strategi ekonomi dengan tumpuan khusus diberikan kepada Songket Sarawak dan Keringkam.

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah berkata, domain tekstil telah berkembang jauh di Borneo, khususnya di Sarawak.

“Kerajaan Sarawak menyanjung tinggi industri tekstil.  Ia mempunyai banyak potensi untuk menyumbang kepada pembangunan ekonomi dan mata pencarian negeri ini.

“Songket adalah bahan cantik yang ditenun menggunakan teknik tenunan tersendiri, berasaskan pengiraan, manakala keringkam mempunyai sejarah yang kaya sebagai barangan mewah yang hanya dipakai oleh wanita Melayu Sarawak dari kalangan bangsawan.

“Dari segi sejarah, jenis pakaian unik ini merupakan petunjuk utama kepada perkembangan budaya dalam mana-mana tamadun, kerana ia akhirnya menjadi aset penting untuk perdagangan, membuka jalan bagi komuniti yang berbeza untuk berkumpul dan berkembang,” katanya.

Beliau berkata demikian ketika berucap pada majlis pelancaran Lembaran Emas Siri 2: Simposium Tekstil Borneo 2022 di sebuah hotel terkemuka di sini, hari ini.

Majlis ini diserikan dengan kehadiran Raja Permaisuri Agong, Tunku Azizah Aminah Maimunah Iskandariah.

Simposium ini diinspirasikan daripada Simposium Tekstil Asean yang diadakan di Putrajaya September lalu.

Simposium Tekstil Borneo ini adalah sebahagian inisiatif berterusan untuk meningkatkan dan memacu pemeliharaan dan pemuliharaan tekstil.

Abdul Karim berkata pembangunan bakat tempatan hari ini amat penting dijadikan titik fokus dalam mengekalkan komuniti tekstil.

“Dengan sokongan pelbagai agensi dalam melatih kemahiran berkaitan tekstil dalam kalangan bakat tempatan serta ekosistem yang harmoni, Sarawak boleh, dan akan menjadi, hab kreatif teladan untuk warisan tekstil kita,” katanya.

Industri kraftangan Sarawak telah mencecah RM15.7 juta jualan pada tahun lalu. Ini dicapai melalui komuniti kraf seramai 687 orang di Sarawak.

Berkat usaha pendigitalan, kraftangan ini mampu menjangkau khalayak yang lebih luas, di dalam dan di luar negara.

“Untuk menggalakkan trend ini dan untuk menguatkan kesan ke atas pelancongan, kerjasama berasaskan hibrid antara pemain utama dalam pemeliharaan dan pengeluaran tekstil, seperti Majlis Seni Sarawak, Lembaga Pelancongan Sarawak, dan Majlis Kraf Sarawak, dan mungkin dengan organisasi antarabangsa juga, harus  ditubuhkan,” katanya.

Sehubungan  itu, Abdul Karim turut menzahirkan penghargaan kepada penaung simposium ini iaitu Permaisuri Agong atas sokongan berterusannya terhadap budaya dan warisan di Sarawak.

Oleh NUR AIN OTSMAN

See author's posts


Kerajaan komited lahir masyarakat peduli sosial

SIMANGGANG: Kerajaan sentiasa berusaha sebaik mungkin untuk melahirkan masyarakat peduli sosial dalam komuniti di negara ini kata Menteri Muda Kesejahteraan Komuniti, Datuk Francis Harden Hollis.

Menurut beliau, kehadiran masyarakat peduli sosial dalam komuniti negara ini adalah penting bagi menangani masalah dan gejala sosial yang berlaku di penempatan mereka.

“Masalah sosial yang sering kita lihat berlaku dalam sesebuah komuniti masyarakat itu adalah seperti melepak, penyalahgunaan dadah, hubungan seks luar nikah, LGBT (Lesbian, Gay, Biseksual, dan Transgender) dan banyak lagi.

“Justeru, penting untuk kita melahirkan masyarakat peduli sosial agar mereka dapat membantu kerajaan untuk mengekang masalah ini daripada menjadi lebih serius di negara ini,” ujarnya,

Harden berkata demikian ketika merasmikan Program Randau Solidariti Komuniti (RSK) Kawasan Rukun Tetangga (KRT) di Dewan Serbaguna Kampung Muhibbah di sini, baru-baru ini.

Selain itu, kewujudan masyarakat peduli sosial menurut penyandang kerusi Dewan Undangan Negeri (DUN) Simanggang berkenaan juga penting bagi melahirkan perasaan saling menghormati dalam kalangan mereka.

“Dengan adanya perasaan saling menghormati dan semangat bersatu padu ini, negara kita secara tidak langsung akan menjadi makmur dan seterusnya menyumbang kepada kepesatan proses pembangunan Malaysia pada masa akan datang,” jelasnya.

Terdahulu Program RSK KRT berkenaan dianjurkan Majlis Pembangunan Sosial (MPS), Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak (KWKPK) dengan kerjasama Jabatan Perpaduan Negara dan Integrasi Nasional (JPNIN) Bahagian Sri Aman.

Oleh VALENTINE NGUMBANG

See author's posts


Jalan utama Kampung Batang Maro dinaik taraf

PUSA: Kerosakan teruk di jalan utama menghubungkan Kampung Batang Maro bakal berakhir dengan pelaksanaan projek naik taraf jalan tersebut kini sedang rancak dilakukan.

Ahli Dewan Undangan Negeri (ADUN) Beting Maro, Razaili Gapor berkata, kerja menaik taraf jalan berkenaan yang bermula pada 13 Ogos lalu, memperuntukkan RM400,000 yang diluluskan oleh Kerajaan Sarawak bagi tujuan tersebut.

“Saya mengingatkan kepada kontraktor yang dilantik untuk mempercepatkan kerja menaik taraf jalan tersebut bagi memastikan keselamatan dan keselesaan penduduk.

“Keadaan jalan raya itu juga memaksa penduduk menggesa pelaksanaan projek terbabit disiapkan dalam masa terdekat untuk memudahkan perjalanan mereka ke Pekan Pusa dan Kabong,” katanya.

Razaili berkata, keadaan jalan tersebut menjadi lebih buruk apabila tiba musim hujan menyebabkan permukaan jalan becak dan licin.

“Keadaan ini boleh mengundang bahaya kepada pengguna jalan raya dan saya mengambil tindakan dengan meminta peruntukan daripada Kerajaan Sarawak bagi tujuan menaik taraf jalan ini dengan segera,” ujarnya.

Beliau berkata, naik taraf jalan itu bukan sahaja mengakhiri penantian penduduk sejak sekian lama tetapi juga melonjak potensi ekonomi penduduk yang sebahagian besarnya pekebun, petani dan nelayan.

“Saya berharap selepas jalan ini dinaik taraf nanti akan memudahkan mereka menghantar hasil tani dan tangkapan sungai mereka ke pasaran dengan lebih cepat.

“Secara tidak langsung akan menaikkan sosio ekonomi mereka,” tegasnya.

Razaili memberi jaminan akan terus berusaha untuk mendapat peruntukan bagi melaksanakan projek sistem hubungan jalan yang baik untuk masyarakat kawasan pedalaman di Dewan Undangan Negeri (DUN) Beting Maro.

Oleh Adi Safarman

See author's posts


Kotak Bahagia

Oleh Abu Adil

BAU tanah merah di tangan Afira minggu lepas masih lagi menyucuk hidung, lalu menghantar rindu di ingatan. Sudah habis takungan air matanya yang turut berduka atas pemergian ibu bapanya seminggu lalu. ‘Hidup perlulah diteruskan’ persis mantera yang sering didengarnya dari ahli keluarga, rakan-rakan dan saudara mara. Dirinya sudah kalis dengan ucapan takziah. Hatinya pula masih tercari-cari sisa bahagia untuk menghadapi kehidupan.

Kereta Axia putih meluncur laju di jalan raya menuju ke SMK Baiduri. Afira perlu kembali ke asrama sekolah tersebut untuk meneruskan pengajiannya sebagai pelajar tingkatan empat. Dirinya yang kelihatan kosong terus bergegas mengangkat barang-barang dan bersalaman dengan ibu saudaranya sebelum menuju ke bilik asrama.

“Hai semua…!” kata Afira sebaik sahaja melangkah masuk ke kamarnya yang berlantaikan jubin itu. Ukiran senyumannya sangat lebar. Lapan orang ahli kamarnya mendekati lalu Qistina, lalu penghuni katil sebelahnya bersuara.

“Kau OK?”

“Ya, aku OK, sihat dan masih waras,” kata Afira lalu ketawa kecil. Rakan-rakanya yang lain lalu memeluk Afira dan mengucapkan salam takziah kepadanya. Afira terharu kerana mempunyai rakan sekamar yang mengambil berat tentang dirinya.

Selepas murid-murid selesai minum malam di dewan makan, ahli Kamar 2 Lawas selalunya akan membuka bekas makanan dan lauk dari rumah masing-masing untuk dikongsi bersama. Keluarlah haruman lauk-pauk seperti pucuk ubi masak lemak, ayam goreng, sayur midin goreng dan sayur campur. Sambil menikmati makanan, Afira seperti biasa, masih kekal dengan lawak dan sikapnya yang ceria walaupun baru sahaja kehilangan orang tua tercinta.

Ketukan pintu kedengaran, segera mereka membuka pintu.

“Wah, ada makan-makan! Assalamualaikum,” terjah Cikgu Rosnah, salah seorang warden asrama puteri.

“Cikgu, silalah kalau nak, jemput-jemput,” seloroh Afira diikuti gelak tawa rakan-rakan sebiliknya. Cikgu Rosnah pun masuk menuju ke arah mereka lalu mengambil sekeping keropok rempeyek. Kakinya terus melangkah mengelilingi bilik itu.

“Bagus, kamar bersih, nanti pukul 11 malam, tutup lampu ya, terima kasih, keropok rempeyek ini sedap,” katanya sambil melambai ke arah penghuni kamar tersebut yang berjumlah lapan orang.

Tepat jam 11, ruang tengah kamar yang tadi dipenuhi makanan telah dikemas semula. Lampu kamar ditutup dan semua ahlinya mula diberatkan mata kerana kekenyangan.

Seawal jam 5 pagi lagi, murid-murid asrama SMK Baiduri mula bangkit dari lena untuk menunaikan solat Subuh dan sarapan pagi, sebelum menyambung rutin di padang perhimpunan hingga jam 7 pagi.

Sudah menjadi rutin Afira membacakan surah al-Fatihah, sebuah surah ajaib untuk disedekahkan pahalanya kepada kedua ibu bapanya yang telah berehat di alam sebelah sana.

“Nabi Muhammad SAW kata, amalan orang yang dah tak ada akan terputus kecuali ada doa dari anak yang soleh, ilmu yang dimanfaatkan dan sedekah jariah, sedekah yang memberi kebaikan berterusan, jadi doalah emak dan abah selalu, ya,” kata Mak Cik Zaleha usai pengebumian ibu bapanya minggu lepas. Masih diingat. Tapi doa itu sekadar dibaca, tidak terlalu dihayati. Dia masih merasakan perkara yang sama, keliru dan kosong hatinya.

‘Baca atau tak baca, macam sama sahaja aku rasa,’ bicara dirinya.

Sesi pengajaran dan pembelajaran berlangsung seperti biasa. Kedengaran bunyi loceng untuk memotong waktu guru mengajar, gelak tawa warga sekolah dan keriuhan murid-murid kedengaran. Waktu rehat kini sedang berlangsung.

Afira pula masih kekal di dalam kelas. Tidak seperti seminggu yang lalu, gembira hatinya menunggu tiba waktu rehat hilang ditiup angin kesedihan yang melanda dirinya. Dia hanya membuang pandangan kosong ke papan putih di hadapan kelas. Kotak bahagianya kosong, dirompak oleh kedukaan yang berbekas.

Qistina yang baru sahaja keluar dari kelas sebelah segera berjumpa dengannya. Dia terkejut melihat Afira hanya duduk kaku di dalam kelas. Dia pun segera mematahkan lamunan Afira.

“Hoi, kau OK kah ini?” soal Qistina.

“Ya, baik sahaja, cuma tak ada rasa nak makan, jom kita ke perpustakaan,” ucap Afira yang cuba berdalih mengenai dirinya sendiri.

Rakan kesayangannya itu memberikan sebungkus roti berintikan mentega yang disediakan oleh pihak dewan makan kepada Afira. Dia bersyukur dikurniakan rakan yang prihatin dengan keadaan yang menimpanya.

Pintu perpustakaan dibuka. Kesejukan udara perpustakaan sekolah membuatkan Afira dan Qistina seringkali bertandang ke sana sambil memilih bahan bacaan yang menarik secara rawak.

Tangannya tiba-tiba dilorongkan ke arah sebuah buku berbahasa Inggeris bertajuk ‘Oujia Board 101’yang ditulis oleh Nicholas Hawthorn. Afira memutar buku kelabu tersebut ke belakang untuk membaca sinopsisnya. Lama dia merenung ke dalam sinopsis itu sambil menterjemah perkataan-perkataan bahasa Inggeris yang tertera.

“Permainan Oujia boleh diguna untuk berkomunikasi dengan yang tersayang yang telah pergi ke alam lain,”

Dia meneruskan bacaan buku tersebut untuk beberapa muka surat terawal. Fokusnya membaca buku tersebut mengalahkan fokusnya jika membaca buku teks Sejarah di dalam kelas.

‘Kringgg’

Bunyi loceng sekolah telah mematikan bacaan Afira yang lantas membawa buku tersebut ke kaunter perpustakaan untuk dipinjam. Pustakawan yang bertugas, segera menulis beberapa butiran sebelum menyerahkan buku itu semula kepadanya.

Afira dan Qistina pun bergegas menuju ke kelas masing-masing sebelum guru mata pelajaran masuk.

Minggu tersebut merupakan bukan minggu balik bermalam dalam takwim sekolah. Semua murid asrama tidak dibenarkan pulang ke rumah masing-masing. Jam 2 petang hari Jumaat merupakan waktu keemasan bagi pelajar asrama untuk melepaskan lelah seminggu tersebut dengan tidur hinggalah menjelang waktu Asar.

“Hoi, jom tidur sekejap, dari tadi asyik baca buku, aku tengok kau pun mengantuk lah,” jerkah Qistina.

“Tidurlah kau, sikit saja lagi buku ini 62 muka surat sahaja, lepas ni aku tidur,” kata Afira pula sambil matanya masih tergantung pada kata-kata dalam buku itu.

Usai sahaja habis membaca buku tersebut, Afira tersenyum lalu menutup kelopak matanya untuk menghadirkan diri di alam mimpi.

Hari Sabtu dan Ahad merupakan selang waktu lapang untuk warga sekolah berehat. Sabtu malam itu, ahli Kamar 2 Lawas berkongsi kisah-kisah seram yang mereka ada. Ada cerita dari pengalaman sendiri atau dengar cerita dari kakak senior dan para guru yang selalunya turun-temurun. Hantu murid yang mati dalam almari asrama, hantu yang mengira murid yang belum tidur, serta hantu tentera Jepun tanpa kepala adalah antara yang kerap didengar, namun tidak pernah jemu. Ada pula antara mereka yang berharap untuk dipertemukan dengan makhluk-makhluk halus tersebut pula.

Seperti rutin harian, lampu kamar harus dipadamkan tepat jam 11 malam. Semua ahli kamar mula melayan hal masing-masing seperti mengemas almari menggunakan lampu kecil atau lebih mudah, tidur sahaja.

“Qis, nanti teman aku, lebih kurang jam 2 pagi, kita main satu permainan,” kata Afira.

“Eh gila permainan apa yang sampai perlu main jam 2 pagi! Baik tidur saja,” sanggah pula Qistina, menolak pelawaan rakannya itu.

“Adalah, mari aku cerita,” balasnya pula. Qistina pula segera menuju ke katil Afira lalu mereka berdua berbisik-bisik.

Sebuah kertas bersaiz A3, kertas yang sering digunakan untuk kelas pendidikan seni visual terbentang di hadapan. Tertera di kertas itu ialah turutan nombor 0 hingga 9, huruf A sehingga Z, perkataan ‘YES’ dan ‘NO’, serta perkataan ‘GOOD BYE’ dan ‘HELLO’ dengan dakwat berwarna hitam.

Qistina diam membatu di sebelah Afira yang dari tadi bersiap sedia untuk bermain permainan tersebut.

Sekeping syiling 50 sen diletakkan olehnya di tengah kertas tersebut.

“Letaklah tangan atas tangan aku,” arah Afira.

Qistina akur. Mereka berdua mengambil nafas dalam-dalam sebelum menghembusnya.

“Ingat, apa-apa hal, jari jangan lari dari syiling ini,” terang Afira lagi.

Mereka kini hanya disuluh oleh lampu koridor yang dihadkan keamatannya oleh langsir berwarna ungu di dalam bilik itu. Kelam dan sejuk.

“Mak? Abah? Ada kah di sini dengan kami.”

Ayat tersebut diulang sebanyak dua kali. Hanya bunyi kipas yang kedengaran. Qistina mula berasa gerun. Lagak Afira seperti orang gila apabila bercakap, menyeru benda yang tidak ada. Tapi, harapan Afira di sebelahnya masih tinggi. Ayat itu sekali lagi diulang dengan esakan dan air mata Afira yang mula tumpah.

Dengan izin Tuhan, duit syiling 50 sen itu bergerak sendiri menuju ke arah perkataan ‘HELLO’. Qistina kagum bercampur seram. Afira pula terus terharu melihat komunikasi itu benar-benar berlaku!

“Fira rindu dengan mak, dengan abah, emak dan abah rindu Fira tak?”

Duit syiling itu sekali lagi bergerak, kali ini menuju ke arah perkataan ‘YES’.

Entah. Qistina hanya mengikut sahaja daya yang dikenakan atas tangan Afira itu. Pada masa yang sama, dia juga meremang melihatkan orang mati boleh berkomunikasi semula. “Mungkin ini caranya untuk Afira melepas rindu kepada ibu bapanya,” katanya dalam hati. Matanya terus melihat ke sekeliling.

“Fira nak peluk mak dengan abah, bolehkan?”

Diam.

“Mak dan abah muncullah, peluklah Fira.”

Suasana secara tiba-tiba menjadi gelap gelita. Mereka berdua tetap kekal di tempat masing-masing, cuba untuk tidak melanggar pantang larang permainan itu. Pintu Kamar 2 Lawas dibuka. Kelihatan sesusuk hitam berdiri di hadapan pintu lalu masuk ke kamar. Kini, makhluk hitam itu berdiri betul-betul di belakang mereka berdua! Jantung pun berdegup kencang seperti mereka telah berlumba lari 100 meter.

“Belum tidur lagi?” kata suara tersebut. Mereka berdua kini sangat gementar. Adakah ini hantu? Mungkinkah roh lain yang mereka berkomunikasi? Adakah mereka akan menerima malapetaka akibat melanggar pantang larang permainan ini?

Lampu kalimantang dalam bilik dibuka. Rupanya Cikgu Rosnah yang sedang menggunakan telekung berwarna ungu gelap cuba mengejutkan mereka.

“Kamu berdua ikut saya pergi ke bilik bacaan dekat bawah, bawa benda-benda itu sekali, yang lain sambung tidur!” arahnya dengan nada tegas.

Berderau darah mereka berdua mendengar arahan Cikgu Rosnah itu, bimbang mereka dimarahi dan dikenakan tindakan disiplin olehnya. Denyut jantung sungguh tidak keruan. Perasaan bersalah mula bermain di hati mereka.

“Kamu berdua tahu tak yang perbuatan ini sangat salah di sisi agama…” kata Cikgu Rosnah lalu percakapannya dipotong oleh Afira.

“Apa salahnya saya nak bercakap dengan emak dan abah saya? Itupun agama larang kah? Tuhan faham kah perasaan saya! Kalau salah di sisi agama pun nantilah saya bertaubat sungguh-sungguh,” terangnya lalu menangis teresak-esak. Cikgu Rosnah lalu beristighfar. Suasana pula diam sebentar. Hanya bunyi cengkerik dan katak menwarnai kesunyian malam itu.

“Saya rindu sangat arwah emak dan abah, rindu nak tengok muka, nak peluk nak salam tangan mereka. Saya tak sempat. Cikgu pun tak akan faham perasaan saya.”

Pada hari kejadian, khabar ibu bapanya meninggal dunia akibat kemalangan kereta itu disampaikan di akhir peperiksaan sekolah untuk tidak mengganggu fokusnya. Apakan daya, sesampai saja di rumah, mayat kedua-dua ibu bapanya telah dikuburkan awal tanpa sempat mencium dan menatap wajah buat kali terakhir. Geram dan sedih saja perasaanya pada waktu itu. Mahu membunuh diri kerana terlalu berduka meratapi pemergian tanpa selamat tinggal. Mujur masih tersisa sedikit tali keimanannya, menarik dirinya dari menjadi ahli neraka segera.

Suasana menjadi bungkam. Cikgu Rosnah membiarkan Afira tenggelam dalam perasaan sebaknya itu. Qistina pula cuba menenangkannya.

“Afira, terang-terang cikgu cakap, benda ini memang tak akan mampu membuatkan kamu berjumpa dengan ibu bapa kamu. Malah, mungkin arwah ibu bapa kamu kecewa, melihat anaknya yang soleh, cuba perkara yang ditegah dalam agama. Benda ini syirik, boleh memesongkan akidah kamu,” terang Cikgu Rosnah lagi. Afira terdiam sambil mengesat sisa air mata di pipi.

“Habis tu cikgu, ada cara lain kah nak berjumpa dengan mereka? Cara yang lebih baik?”

“Ya, ada. Kamu harus berdoa kepada Allah, doa supaya roh ibu bapa kamu dijauhkan dari azab kubur dan ditempatkan dalam kalangan orang beriman. Doa anak terhadap ibu bapanya boleh menggembirakan dan menghilangkan kesunyian mereka di alam sana.”

Afira memeluk Cikgu Rosnah.

“Agama tidak pernah melarang penganutnya untuk berduka atas kematian orang tersayang, tapi perlulah menyatakan duka itu melalui kaedah yang dianjurkan agama,” terangnya lagi

“Terima kasih cikgu, cikgu pun tolong doakan saya ya,” katanya.

“Afira, permainan itu bukankah kau kata perlu dihabiskan?” soal pula Qistina yang masih bimbang mereka melanggar pantang larang yang boleh membawa malapetaka kata buku tersebut.

“Tak payah habiskan. Benda itu memang mengarut. Tak perlulah terikut-ikut budaya barat yang cetek asas kebenarannya. Baik kamu tidur sampai subuh esok lagi seronok,” terang Cikgu Rosnah.

Afira dan Qistina pun masuk semula ke bilik untuk tidur kerana malam masih sangat muda.

Afira bingkas bangkit selepas solat Zohor secara berjemaah di surau sekolah. Murid-murid lain mula bergegas pulang ke asrama selepas solat, untuk menghabiskan sisa-sisa hujung minggu mereka dengan berehat. Cikgu Rosnah yang turut juga menyertai solat Zohor berjemaah itu, ralit memerhati Afira yang tampak menunaikan solat sunat hajat. Usai Afira menyelesaikan urusan dengan Tuhan, Cikgu Rosnah mula mendekatinya.

“Alhamdulillah Afira, kamu dah OK kan?”

“OK saja, cikgu, tadi saya dah doakan ibu bapa saya, semoga mereka tenang dan ditempatkan dalam kalangan orang-orang beriman.”

“Baguslah kalau begitu, cikgu yakin ibu bapa kamu pasti bangga dan gembira dengan kamu, semoga doa yang kamu panjatkan itu dapat menemani ibu dan ayah kamu di alam kubur yang penuh kesunyian.”

Kehidupan Afira mula beransur-ansur pulih dari parut duka yang telah merentap hati. Doa-doa telah merawat luka-luka di hatinya. Tuhan pula mula memberikan semula kotak bahagianya yang hilang minggu lalu, yang diikat dengan reben rindu.

See author's posts